6 Negara Dengan Purata Populasi Manusia Paling Tinggi Di Dunia

Dalam artikel lalu, iluminasi.com berkongsi dengan anda 10 negara dengan purata populasi manusia paling pendek di dunia yang mana Malaysia juga tersenarai dengan purata ketinggian lelaki dan wanita iaitu 1.594 meter.

Faktor utama yang menentukan pertumbuhan ketinggian seseorang terletak kepada genetik yang dibawa oleh keturunan. Negara Asia Tenggara seperti Malaysia dan Indonesia mempunyai genetik berketinggian rendah, berbanding dengan negara Nordik. Jadi kali ini iluminasi.com ingin kongsikan 6 negara dengan purata populasi manusia paling tinggi di dunia.

Jika anda lihat kepada pemain bola sepak antarabangsa Jerman, ramai di antara mereka yang sangat tinggi, antaranya termasuklah Jan Koller (2.02 meter) dan Per Mertesacker (1.98 meter). Jadi, tak memeranjatkan jika Jerman berada dalam senarai ini dengan purata ketinggian 1.81 meter.

Pemakanan di Jerman sngat terkenal di seluruh dunia, terutamanya festival bir dan pilihan sosej yang hebat. Ubi kentang dan gandum pula adalah makanan ruji di Jerman yang biasanya disertai dengan daging dan produk tenusu. Walaupun pengambilan alkohol dan tembakau di Jerman adalah antara tertinggi di Eropah namun ia tidak dikatakan sebagai penyumbang kepada pertumbuhan badan.

Dengan purata ketinggian lelaki dan wanita iaitu 182 sentimeter, Serbia adalah negara yang mempunyai populasi ke-5 paling tinggi di dunia. Gabungan genetik Slavik dan Meiterranean adalah sumber ketinggian semula jadi kepada mereka.

Ciri-ciri Dinaric bracycephaly (bentuk tengkorak yang lebih pendek daripada biasa) yang sangat dominan telah dikenalpasti sebagai salah satu daripada faktor penyumbang kepada ketinggian.

Ciri-ciri atletik dan latihan Slavia dari zaman kanak-kanak juga mungkin menjadi pemangkin yang mempengaruhi pertumbuhan badan. Hidangan yang dinikmati orang Serbia juga biasanya tinggi dengan produk tenusu dan protein dari daging.

Berada di tangga ke-4 adalah Norway dengan purata ketinggian bagi lelaki dan wanita adalah 182.4 sentimeter. Pada zaman dahulu, Viking adalah antara penduduk dunia yang paling tinggi ketika itu, dan kini, rakyat Norway masih kekal dalam kategori ini.

Ia ditambah pula dengan pemakanan mereka yang sihat dan penuh dengan protein serta kalori yang baik, membantu mengekalkan pertumbuhan kanak-kanak yang baik secara berterusan.

Norway dikenali dengan kualiti hidup dan mobiliti sosial, serta pembangunan manusia yang dibantu kerajaan. Semua ini adalah hasil pendapatan rizab minyak Norway. Pemain bola sepak Norway seperti Øyvind Hoås, Even Iversen dan Kjell Petter Opheim adalah antara yang tertinggi di dunia.

Populasi penduduk Denmark memaparkan genetik yang kondusif dalam mendapatkan kedudukan ke-3 senarai ini, dengan purata ketinggian 182.6 sentimeter. Orang Denmark atau dikenali sebagai Danes terkenal dengan penampilan dan wajah yang menarik dengan kulit yang sangat cerah.

Denmark merupakan antara salah satu negara terkaya di Eropah dengan pendapatan per kapita antara yang paling tinggi di dunia. Kerajaan Denmark benar-benar menjaga kebajikan rakyatnya dengan memberikan perkhidmatan sosial yang cemerlang.

Tidak dinafikan, pemakanan dan genetik adalah penyumbang terbesar kepada ketinggian penduduk negara ini.

Montengro menduduki tangga ke-2 senarai negara dengan purata ketinggian penduduk paling tinggi iaitu 183.2 setimeter bagi kedua-dua jantina. Negara ini terletak di Pergunungan Dinaric yang mana mempunyai cuaca yang baik dan udara gunung yang bersih dan segar.

Kanak-kanak di Montenegro mempunyai pemakanan yang baik yang sedikit sebanyak menjelaskan kelebihan ini. Masakan di Montenegro terdiri daripada masakan Itali, Turki dan Hungary yang membuktikan nilai pemakanan yang lebih daripada cukup.

Namun, genetik Montenegro adalah faktor utama yang memberikan kelebihan ketinggian berbanding negara-negara lain.

Belanda diisytiharkaan sebagai negara dengan populasi penduduk paling tinggi di dunia bagi kedua-dua jantina iaitu 183.8 sentimeter. Seperti yang ditentukan oleh Pertubuhan Kesihatan Dunia, kualiti hidup dan diet yang baik yang terdiri daripada produk tenusu dan ikan sejuk mungkin menyumbang kepada struktur tubuh badan yang tinggi penduduk Belanda.

Penguasaan fenomena ini diterjemahkan ke dalam satu-satunya negara di dunia yang mempunyai advokasi mewakili orang tang tinggi. Dan amat menarik untuk diperhatikan di Belanda kerana pintu-pintu bangunan di negara ini lebih tinggi daripada negara-negara lain.


Mengapa Kentut Orang Lain Lebih Busuk?

Siapa di dalam dunia ini yang tidak pernah kentut? Mustahil ada. Kita hidup di dunia ini dengan berbagai ragam manusia, salah satunya yang jenis suka 'melepas' tak tentu arah. Kadang kala bau yang dilepaskan memang padu baunya, namun bau kentut kita sendiri pun tidak kurangnya. Mengapa selalunya kita rasakan bahawa kentut orang lain lebih busuk berbanding kentut yang dihasilkan oleh diri kita sendiri?

Kentut berlaku adalah disebabkan pengumpulan gas di dalam badan, selalunya berpunca daripada tiga sebab. Pertamanya ialah disebabkan angin yang ditelan sama ada melalui air gas mahupun gas oksigen untuk pernafasan. Kedua, terdapat percambahan bakteria secara berlebihan di dalam usus kecil. Yang terakhir, karbohidrat yang diambil tidak melalui proses pencernaan yang sempurna.

Sedar atau tidak, anda seorang sahaja yang paling banyak bau kentut anda sendiri berbanding orang lain di dunia ini. Sebahagian daripada gas yang dihasilkan di dalam usus anda akan larut ke dalam darah, dan harus dikeluarkan. Gas ini apabila ia dikeluarkan daripada badan melalui proses kentut, deria bau anda sudah terbiasa dengan 'perisa' hasil badan anda berbanding orang lain.

Menurut kajian, nilai rating bau kentut yang diberi seseorang terhadap orang dikenalinya berbanding orang asing adalah amat berbeza sekali, yakni orang asing bau kentutnya lebih busuk.

Keadaan bersedia akan membuatkan sesuatu kejadian kelihatan lebih baik bagi seseorang. Contohnya, anda sudah mengetahui kejutan yang akan dilakukan oleh rakan-rakan ketika sambutan hari lahir, jadi tindak balas anda berkemungkinan besar tidak akan terkejut langsung. Begitu juga dengan kentut. Anda sudah tahu bila anda akan kentut kerana andalah yang mengawalnya, bukan rakan atau keluarga anda.

Kesediaan terhadap sesuatu 'sensation' menjadikan sesuatu yang buruk mudah dihadapi. Antara contoh lain adalah geletek. Cuba anda geletek diri anda, adakah ia segeli apabila ianya dilakukan oleh orang lain? Dalam kebanyakan kes, jangkaan terhadap sesuatu kejadian akan mengurangkan magnitud respon anda terhadap perkara tersebut. Atas sebab inilah kentut tanpa sebarang amaran dilihat sebagai 'lebih busuk'.

Anda hanya perasan bau busuk kentut, berbanding kentut yang tidak berapa busuk. Setiap manusia akan kentut sebanyak beberapa kali dalam sehari, namun bukan semua kentut itu busuk, dan bergantung kepada beberapa faktor termasuklah dari segi pengambilan makanan. Di tempat awam, anda hanya akan terbau kentut yang busuk, mengesahkan syak wasangka anda bahawa kentut orang lain lebih busuk.

Mungkin cara terbaik untuk menentukan kentut siapa lebih busuk adalah melalui kajian mendalam yang tidak berat sebelah, di mana seseorang peserta perlu ditutup matanya ketika proses kentut ke muka dilakukan. Kedengaran pelik dan tidak bermoral, namun inilah cara yang logik.

Apa bezanya antara bau wangi seperti bunga dan bau busuk seperti air kencing atau kentut? Tiada perbezaan melainkan baunya sahaja. Sebab utama mengapa anda merasakan sesetengah bau itu busuk adalah disebabkan otak manusia telah melalui proses evolusi agar sesuatu yang berbau busuk itu dilihat sebagai jijik. Tujuannya adalah agar anda bebas daripada jangkitan penyakit daripada bau busuk seperti muntah dan bangkai haiwan contohnya.

Lagi teruk risiko sesuatu penyakit, lagi busuklah baunya. Kentut sebenarnya berupaya menyebarkan pathogen yang bertanggungjawab untuk beberapa penyakit, antaranya termasuklah demam scarlet (scarlatina). Malah, persepsi bahawa bau daripada badan anda lebih baik daripada orang lain sebenarnya membantu anda untuk menjaga kebersihan peribadi anda.

Terdapat konvesyen sosial di mana-mana sahaja kita pergi, yakni moral dan etika di tempat awam. Kentut dilihat sebagai kurang sopan dan melanggar moral dari segi sosial, dan turut dilihat sebagai pencerobohan ruangan peribadi. Pencerobohan ini menjadi salah satu sebab mengapa kentut orang lain dirasai sebagai lebih busuk.

Sama anda perdana menteri, selebriti mahupun gadis instafamous yang comel, setiap manusia pasti akan kentut setiap hari. Bukanlah tujuan penulis ingin merosakkan imej anda tentang sesetengah individu, namun sekadar mengingatkan bahawa manusia tidak sempurna, dan yang pasti, tiada kentut yang wangi. Sekiranya mahu diuukur sama ada kentut anda lebih wangi atau busuk berbanding orang lain, cuba masuk pertandingan di bawah ini.


Kunci Internet Sebenarnya Dipegang Dan Dikawal Rapi Oleh "14 Dragon"

Apa itu internet? Di mana terletaknya internet? Siapa yang menjaga internet? Pernahkah anda tertanya-tanya persoalan ini. Jawapannya, internet adalah sebuah rangkaian yang menghubungkan manusia di seluruh dunia. Lokasinya di merata-rata. Teruskan membaca untuk mengetahui jawapan kepada soalan yang ketiga.

Pada 21 Oktober 2016, sebahagian besar pengguna internet tidak dapat mengakses beberapa laman sesawang untuk beberapa jam kerana penggodam berjaya menghantar sejumlah trafik ke sebuah syarikat bernama Dyn di mana server syarikat berkenaan gagal untuk mengawalnya.

Dyn adalah sebuah syarikat pembekal Domain Name System (DNS). Antara peranan utama DNS adalah menterjemah alamat laman sesawang seperti iluminasi.com contohnya kepada alamat IP bernombor yang digunakan komputer bagi mengenal pasti laman sesawang.

Dyn hanyalah salah sebuah pembekal server DNS. Walaupun penggodam gagal mengawal rangkaian ini, mereka berjaya membuatkan server DNS syarikat tersebut menjadi offline untuk berjam-jam. Ini menunjukkan terdapatnya kebergantungan internet terhadap DNS. Serangan tersebut telah menjejaskan akses pengguna ke beberapa laman besar seperti Business Insider, Amazon, Twitter, Github, Spotify dan banyak lagi. Internet di beberapa negara Eropah dan Amerika Utara lumpuh serta merta.

DNS dijaga dengan rapi oleh segolongan manusia di seluruh dunia, yang dikenali sebagai pegawai krypto. Setiap 3 bulan sejak tahun 2010, mereka akan bertemu bagi melakukan sebuah ritual yang dikenali sebagai Upacara Kunci (key ceremony), di mana kunci-kunci kepada mangga induk internet (mangga dalam bentuk perisian) perlu disahkan dan dikemaskini.

Golongan yang menjalankan upacara berkenaan adalah merupakan sebahagian daripada sebuah organisasi yang dikenali sebagai Internet Corporation for Assigned Names and Numbers (ICANN). ICANN bertanggungjawab untuk meletakkan alamat internet bernombor kepada laman sesawang dan komputer.

Sekiranya seseorang itu berjaya mengambil alih pangkalan data ICANN, individu berkenaan boleh mengawal internet secara keseluruhannya. Contohnya, individu berkenaan boleh menghantar pengguna internet ke laman sesawang bank yang palsu berbanding laman sebenar.

Bagi melindungi DNS, ICANN mencipta suatu cara di mana kepercayaan tidak akan diberikan hanya kepada seorang individu. Sebaliknya, mereka memilih 7 orang sebagai pemegang kunci dan memberikan mereka kunci sebenar Internet. Mereka turut melantik 7 orang lagi sebagai back up, menjadikan 14 orang secara keseluruhannya.

Upacara Kunci mewajibkan kehadiran 3 orang daripada mereka, bersama kunci yang dipegang. 3 kunci diperlukan kerana inilah jumlah kunci yang diperlukan bagi membuka alatan yang melindungi DNS.

Kunci fizikal dapat membuka peti deposit keselamatan. Peti berkenaan mengandungi kad kunci pintar. Beberapa kunci diperlukan bagi memperolehi akses kepada peranti bagi menjana kunci induk internet.

Kunci induk tersebut sebenarnya adalah beberapa kod komputer yang dikenali sebagai 'root key-signing key'. Ianya adalah sejenis kata laluan yang memberi akses kepada pangkalan data induk ICANN. Kunci berkenaan akan menjana kunci-kunci lain yang melindungi pelbagai bahagian internet yang lain di pelbagai lokasi, yang digunakan oleh beberapa organisasi keselamatan internet yang berbeza.

Keselamatan sebelum, ketika dan selepas upacara dijalankan adalah sangat ketat. Pemegang kunci perlu melalui beberapa pintu keselamatan berkunci menggunakan kod kunci dan pengimbas tangan sehinggalah mereka masuk ke sebuah bilik. Bilik berkenaan terlalu selamat sehinggakan tiada komunikasi elektronik dapat berhubung merentasinya. Di dalam bilik tersebut, pegawai krypto akan berkumpul bersama beberapa pegawai ICANN serta tetamu dan pemerhati.

Seluruh perjalanan upacara akan direkod secara teliti, dan diaudit. Setiap langkah yang bakal diambil telah dipetakan sebelumnya dan diedarkan kepada peserta. Tindakan ini dilakukan bagi mengelakkan berlakunya tindakan di luar kawalan.

Kumpulan di dalam bilik berkenaan akan mengikut langkah-langkah yang telah ditetapkan, dan kemudiannya seorang demi seorang meninggalkan bilik itu. Setelah tamat upacara, secara tradisinya, mereka yang terlibat akan bergerak ke sebuah restoran tempatan untuk meraikannya.

Namun, seselamat manapun upacara berkenaan, internet sebenarnya adalah sebuah teknologi terbuka yang tidak dimiliki oleh sesiapapun. Internet telah dicipta di Amerika Syarikat, namun mereka telah melepaskan tanggungjawab pengawasannya pada hujung tahun 2016 kepada ICANN.

Tanggungjawab terhadap internet adalah tanggungjawab antarabangsa. ICANN membenarkan sesiapa sahaja di seluruh dunia untuk melihat Upacara Kunci melalui live streaming di internet. Mereka juga menerbitkan skrip bagi setiap upacara.

Internet memainkan peranan yang sangat penting dalam hidup manusia masa kini. Tanpa internet, maklumat tidak dapat disampaikan serta merta. Sekiranya internet digunakan secara berhemat, ia boleh memberi manfaat kepada kita semua, dan sebaliknya jika digunakan untuk tujuan yang tidak baik, boleh memudaratkan juga.

Jadi, berhati-hatilah menggunakan perkhidmatan ini. Kita tidak tahu mereka di luar sana mungkin sedang merakam kita, mendengar segala ucapan bualan kita tanpa kita sedari. Ambil langkah berjaga-jaga, dan jadilah pengguna yang berhemat.


6 Bandar Di Malaysia Yang Berkembar Dengan Bandar Lain di Seluruh Dunia

Pernahkah anda mengetahui tentang satu bentuk perjanjian yang dilakukan di antara bandar atau daerah di negara kita, yang menjalinkan hubungan dengan bandar atau daerah di negara lain, bagi berkongsi budaya dan juga ekonomi sesama mereka?

Hubungan rasmi yang dinamakan 'bandar kembar' ini banyak diamalkan di seluruh dunia dalam mendekatkan lagi hubungan antarabangsa di antara bandar/daerah serta usaha memupuk keamanan, selain daripada menggalakkan lebih banyak aktiviti pelancongan dan perdagangan.

Secara rasminya, hubungan ini digelarkan sebagai 'diplomasi antara bandar' dan budaya ini sudah diamalkan sejak abad ke 19 di Eropah, sebelum diperluaskan lagi selepas tamat perang dunia kedua. Berikut adalah beberapa contoh bandar/daerah di negara kita yang mempunyai bandar kembar lain, di seluruh dunia.

Gerakan untuk menghubungkan Pulau Langkawi di Malaysia dan Pulau Kish yang terletak di Iran, dimulakan semasa Kedah berada di bawah pemerintahan Menteri Besar Allahyarham Datuk Seri Azizan bin Abdul Razak pada tahun 2009. Kerajaan Iran mengumumkan minat untuk mempromosikan Pulau Kish yang terletak di Teluk Parsi, sebagai pulau kembar Langkawi.

Menyedari hakikat wujudnya potensi pelancongan yang besar, satu memorandum kesefahaman telah pun ditandatangani di antara kerajaan Kedah dan kerajaan Iran.

Bagaimanapun, tidak berlaku banyak usaha untuk menggiatkan hubungan yang telah terjalin di antara Pulau Langkawi dan Pulau Kish, menyebabkan kerajaan Iran mula menyatakan minat untuk menjadikan Pulau Pinang sebagai pulau berkembar Pulau Kish pada tahun 2015.

Kasaoka adalah sebuah bandar yang terletak di daerah Okayama di Jepun. Terletak di bahagian barat daya Jepun, Kasaoka terkenal sebagai pusat makanan laut. Hubungan di antara kedua buah bandar ini sebenarnya telah terjalin lama bermula pada 1999, dengan Menara Jam Kota Bharu telahpun dilancarkan oleh Yosuke Yoshioka, wakil kepada Bandar Kasaoka pada 29 Mei 2005.

Menara jam tersebut kemudiannya dialihkan untuk dibina semula di kawasan yang yang penduduk tempatan gelarkan dahulu sebagai 'Padang Bas,' bagi menaik taraf kawasan tersebut untuk dijadikan kawasan komersial. Pengumuman usaha ini telah dilakukan pada tahun 2015 dengan kawasan menara jam itu dipasang, kini digelarkan Laman Kabutogani.

Berkongsi budaya yang hampir serupa dengan adat minangkabau menjadi penyatu kepada kedua-dua bandar, Seremban dan Bukittinggi mula menjalinkan hubungan diplomasi sebagai bandar kembar bermula pada 18 Januari 1985 lagi. Dalam deklarasi yang dipersetujui kedua-dua budah daerah, kedua-dua pihak bersetuju untuk terus sama-sama berkongsi persaudaraan, kebudayaan, bahasa dan sejarah.

Banyak sebenarnya faedah yang telah pun diperolehi kedua-dua daerah hasil daripada hubungan ini, dengan pertukaran budaya dan pendidikan menjadi elemen penting perkongsian bersama. Sekiranya anda dapat berkunjung ke Bukittinggi, di tengah-tengah kota Bukittinggi ada satu mercu tanda yang dibina menandakan persahabatan yang telah terjalin sekian lama, di antara kedua-dua buah daerah.

Bandar Kuala Terengganu menjadi bandar kembar kepada bandar Makassar di Indonesia melalui satu perjanjian yang telah ditandatangani pada 9 haribulan Mei 2012, bagi mengukuhkan hubungan antara kedua-dua bandar. Idea ini ditimbulkan oleh Kota Makassar sendiri berikutan wujudnya perkongsian budaya yang mirip serta sejarah yang saling berhubung kait.

Kedua-duanya berkongsi identiti yang sama, sebuah bandar pelabuhan yang pernah menghubungkan kapal-kapal pedagang berlayar dari Tanah Melayu, Sulawesi dan juga daripada China.

Bagaimanapun, perjanjian usaha sama pertukaran budaya di antara kedua-dua bandar ini tamat pada tahun 2015, sebelum Gabenor Sulawesi Selatan menyatakan minat untuk kembali menjalin hubungan dengan Kuala Terengganu, pada tahun 2017 dengan fokus Kuala Terengganu untuk menggalakkan lebih kerap pertukaran pelajar dilakukan.

Jika sebelum ini kami berkongsi tentang bandar di Malaysia yang mempunyai satu bandar kembar lain, bagi Sibu pula berbeza, Setakat ini, Sibu mempunyai 15 bandar kembar dengan kesemuanya berada di China namun bandar kembar Sibu yang paling terkenal adalah bandar Foochow/Fuzhou.

MIgrasi penduduk dari Foochow, China ke Sibu semasa zaman penjajah memerintah Sarawak satu masa dulu pada abad ke 19, membuatkan penduduk Foochow merupakan antara komuniti besar di Sibu. Kisah penduduk Foochow hadir di Sibu, bermula selepas kerajaan China mula menindas penganut agama Kristian ekoran ancaman ke atas agama Confucius di China.

Wong Nai Siong, seorang pemimpin komuniti di Foochow membawa lebih 1000 orang penduduk Foochow berpindah ke Sibu bagi membuka penempatan baru di kawasan tersebut, pada tahun 1902. Dua tahun kemudian, tindakannya melawan arahan penjajah membuatkannya dihalau keluar , meninggalkan Sibu yang telah diusahakannya selama hampir dua tahun.

Selain Foochow yang mempunyai sejarah panjang dengan Sibu, 14 bandar lain yang menjalinkan hubungan dengan Sibu adalah Bozhou, Fuqing, Guangning, Gulou, Gutian, Jintang, Minqing, Nanping, Ningde, Pingnan, Putian, Puyang, Qinghe dan Wuyishan.

Selain Sibu, Kota Kinabalu juga tak kurang hebatnya dalam hubungan diplomasi peringkat bandar -  dengan menjalinkan hubungan bersama 13 bandar kembar. Lima dari China iaitu Hangzhou, Heyuan, Jiangmen, Wuhan dan Zhangjiagang, Rockingham di Australia, Vladivostok di Russia, Yeosu dan Yongin dari Korea Selatan, Taipei dan Taoyuan dari Taiwan, Ratchaburi dari Thailand dan yang terakhir Portland dari Amerika Syarikat.

Bandaraya Melaka pula mempunyai 11 bandar antarabangsa yang berkongsi status sebagai bandar berkembarnya. Bandar Changsha, Guangdong, Haikou dan Nanjing dari China, Valparaiso dari Chile, Kota Tua dari Indonesia, Vigan dari Filipina, Hoorn dari Belanda, Kirishima dari Jepun dan Lisbon dari Portugal.

Sebenarnya, ada banyak lagi bandar berkembar di negara kita yang menjalinkan hubungan diplomasi secara terus dengan bandar atau daerah lain di serata dunia. Sebagai contoh, Johor Bahru dengan Istanbul, Kuala Lumpur dengan banyak bandar lain seperti Ankara, Dubai dan Isfahan, Petaling Jaya dengan Asan di Korea Selatan dan Bandung di Indonesia serta banyak lagi hubungan diplomasi peringkat bandar yang diwujudkan.

Hubungan 'bandar berkembar' ini bukan saja terjalin secara antarabangsa, malahan boleh juga berlaku pada peringkat tempatan. Johor Bahru dan Kuching adalah salah satu bandar berkembar dalam negara kita, selain Kuala Lumpur dengan Bandaraya Melaka yang dinobatkan bandaraya kembar pada tahun 1989.


5 Ugutan Yang Pelik Dan Kelakar Dilancarkan Oleh Kim Jong Un

Seluruh dunia sedar bahawa Korea Utara merupakan negara yang mempunyai teknologi senjata nuklear yang agak dahsyat dan pemimpin comel yang berhati garang dan berani.

Walaupun masih muda, namun Kim Jong-un dilihatkan sebagai seorang pemimpin yang sangat tegas dan tidak berdiam diri apabila negaranya menerima ugutan dan dijadikan bahan ketawa.

Dengan ancaman dan ugutan yang pernah dilancarkan oleh Korea Utara terhadap negara luar atas beberapa faktor, iluminasi.com ingin berkongsi dengan pembaca 5 ugutan yang paling pelik dan kelakar pernah dilakukan oleh Korea Utara.

Pada April 2017, Australia menjadi fokus kepada retorik eksrem rejim ini. Korea Utara berang selepas Menteri Luar Australia, Julie Bishop berkata bahawa program senjata nuklear Korea Utara memberikan ancaman kepada Australia melainkan ia dihentikan oleh komuniti antarabangsa.

Sebagai balasan, agensi berita KCNA yang dikendalikan oleh kerajaan Korea Utara memetik ucapan seorang jurucakap Pyongyang menuduh Julie Bishop mengatakan "serpihan sampah terhadap Korea Utara atas langkah-langkahnya hanya untuk mempertahankan diri."

Julie kemudianya membalas dengan dakwan bahawa kerajaan Korea Utara sepatutnya melaburkan wang tersebut kepada kebajikan rakyat yang telah lama merana dan bukannya terhadap senjata pemusnah besar-besaran.

Namun, adakah peluru berpandu Korea Utara mampu sampai ke Australia. Ia memang lebih dekat dari Amerika Syarikat, namun Korea Utara masih belum berjaya menguji peluru berpandu antarabenua yang mampu sampai ke negara Down Under itu.

Siapa pernah makan Choco pies? Snek ini tleh menjadi subjek yang sangat pantang disebut dan simbol kepada kapitalisma di Korea Utara.

Untuk bertahun lamanya, snek ini diberikan sebagai ganjaran kepada rakyat Korea Utara yang bekerja di kilang Korea Selatan di zon perindustrian bersama Kaesong

Tetapi pekerja-pekerja kilang ini tidak menikmati snek ini sebaliknya menjual Choco Pies dan akhirnya snek ini melahirkan pasar gelapnya sendiri yang dijual dengan harga yang tinggi.

Snek ini kemudiannya menjadi mata wang tak rasmi di Korea Utara dan Kim Jong un tidak gembira mengetahui berita ini. Jadi, pada May 2014, pihak berkuasa Pyongyang mengarahkan pemilik kilang supaya menghentikan pengedaran snek ini.

Beberapa bulan kemudian, Korea Utara mendapat kejutan manis daripada jiran Selatan mereka. Kira-kira 200 penunjuk perasaan di Korea Selatan berkumpul untuk melancarkan 50 belon berisi 10,000 Choco Pies memasuki wilayah Korea Utara.

Sebagai respon terhadap "pengeboaman belon" itu, Korea Utara mengugut Korea Selatan. Pyongyang memberi amaran mereka akan mengebom tapak pelancaran penunjuk perasaan dan membunuh sesiapa sahaja yang terlibat.

Untuk bertahun lamanya, tentera Korea Selatan memperlekehkan Korea Utara dengan memasang lagu K-Pop dan campuran berita dunia di sepanjang sempadan negara itu menggunakan pembesar suara, untuk menakutkan tentera di negara itu.

Pada Ogos 2015, keadaan menjadi bertambah buruk apabila Korea Utara mengugut untuk meletupkan Korea Selatan pembesar suara selapas mereka mula melaungkan "peperang psikologi anti-utara".

Seoul memulakan penyiaran tersebut apabila Korea Utara menafikan penglibatan dalam menanam periuk api di DMZ bahagian selatan, yag telah mengorbankan 2 nyawa tentera Korea Selatan.

Korea utara yang mempunyai sejarah lampau iaitu sangat sensitif terhadap cacian yang dilemparkan terhadap Kim Jong Un, menganggap penyiaran itu sebagai pengisytiharaan perang.

Namun Presiden Korea Selatan ketika itu, Park Geun-hye memberitahu Pyongyang untuk tidak berangan-angan dan bangun dari khayalan bahawa mereka mampu mengekalkan kerajaan dengan ugutan yang hanya akan menyebabkan pengasingan dan kehancuran.

Korea Utara gagal untuk "menepati" ugutan mereka dan pada Februari 2015, Korea Selatan menggunakan pembesar suara sekali lagi untuk menyebarkan berita pembunuhan Kim Jong Nam di sempadan Korea Utara selepas media Korea Utara berdiam diri atas insiden tersebut.

Bukanlah satu rahsia bahawa Korea Utara mengawal rakyatnya melalui ketakutan dan propaganda. Antara salah satu cara melakukannya adalah melalui poster dan video menggambarkan Amerika Syarikat sebagai penjahat dan Kim Jong Un sebagai hero.

Pada tahun 2013, di tengah-tengah ancaman bahawa negara itu berada di ambang melakukan ujian nuklear ketiga., Korea Utara mengeluarkan salah satu video propaganda yang paling aneh. Klip yang berdurasi 3 minit 30 saat untuk menunjukkan Korea Utara bermimpi akan sebuah bandar menyerupai New York dengan pencakar langitnya yang sedang terbakar.

Ia telah dimuat naik ke Youtube oleh Uriminzokkiri, agen propaganda rasmi Korea Utara yang mengandungi kapsyen dalam bahasa Korea bermaksud:

"Asap hitam meletup di suatu tempat di Amerika. Mungkin sekumpulan syaitan, yang telah biasa melakukan perang pencerobohan, terbakar dalam api yang mereka nyalakan sendiri,"

Namun, video tersebut telah dipadamkan oleh Youtube selepas syarikat permainan video Activision mendakwa ia merupakan babak dalam permainan ciptaan mereka, "Call of Duty".

Ugutan terhadap Amerika Syarikat dilakukan selepas muat naik video itu dengan melancarkan ujian peluru berpandu oleh Korea Utara.

Pada tahun 2014, Sony Pictures telah melakukan satu perkara yang diluar jangkaan. Mereka menghasilkan sebuah filem yang diberi tajuk "The Interview", sebuah filem sindiran mengenai Seth Rogen dan James Franco yang cuba untuk membunuh Kim Jong Un.

Ia pada mulanya dijadualkan untuk ditayangkan pada Oktober 2014, namun pada Jun 2014, kerajaan Korea Utara mendapat tahu tentang filem ini dan mengugut untuk berperang dengan Amerika Syarikat jika Columbia Pictures mengeluarkan filem tersebut.

Sebagai respon, Columbia menundakan penayangan filem itu ke bulan Disember dan dilaporkan menyunting semula filem tersebut agar boleh diterima oleh Korea Utara. Namun, ia tidak cukup bagi Kim Jong Un yang mana dilaporkan menjadi dalang kepadas serangan siber ke atas Sony Pictures dengan menyebarkan maklumat sulit yang dibantu oleh kumpulan yang dikenali sebagai "Guardian of Peace".

Kumpulan ini juga mengugut untuk melancarkan serangan pengganas terhadap panggung wayang yang menayangkan filem ini. Akhirnya, kebanyakan rangkaian panggung wayang besar tidak berani menayangkan filem ini dan Sony memutuskan untuk melancarkannya secara atas talian.

Filem ini memperoleh USD 40 juta dari sewaan digital menjadikannya sebagai pelancaran digital paling berjaya Sony.


20 Benda Yang Anda Tak Sangka Boleh Beli di Vending Machine

Sepertimana yang kita ketahui vending machine ataupun mesin jualan ini sangat popular di negara Jepun. Walaupun di Malaysia sudah lama ada mesin ini yang menjual air tin dan kotak, namun terdapat pelbagai lagi jenis vending machine yang menjual barangan yang pelik dan tidak terfikir oleh akal kita. Kami ingin berkongsikan bersama anda beberapa diantaranya yang paling unik.

Jika anda sentiasa kagum dengan bagaimana orang kaya menghabiskan wang mereka, ini adalah salah satu darinya. Mesin yang mengandungi bar dan syiling emas ini terletak di sebuah hotel di Dubai ini memuatkan ratusan keping dan bar emas. Harga emas diperiksa setiap 10 saat dan dikunci setiap 10 minit untuk harga yang terbaik. Mesin ini sangat sesuai untuk mereka yang ingin membuat keuntungan dengan menjual beli emas pada harga yang sesuai.

Vending machine basikal ini sangat sesuai untuk diletakkan di kota-kota besar seperti London atau Paris. Basikal kecil ini mempunyai tempat duduk yang boleh dilaras ketinggiannya. Anda boleh menyewanya dan meletakkan semula di beberapa lokasi mesin yang disediakan.

Mesin yang menyediakan pelbagai maklumat dan gambar kereta mewah ini sangat mudah digunakan. Di dalamnya dimuatkan dengan kunci kereta yang akan menjadi pilihan anda. Mesin ini juga telah membuatkan kurangnya salah satu masalah kepada pembeli kereta iaitu jurujual kereta yang kadangkala menjengkelkan dan sentiasa memaksa anda untuk memilih kereta yang paling mahal kerana keuntungan yang mereka perolehi.

Di Jepun mesin menjual tisu tandas ini diletakkan di dalam tandas awam . Biasanya di negara-negara lain tisu tandas diberikan secara percuma namun berhati-hati jika ke Jepun kerana sesetengah tandas tidak menyediakannya kerana polisi kebersihan negara itu yang agak ketat. Periksa terlebih dahulu keadaan tandas samada mempunyai tisu tandas atau tidak sebelum mengunakannya.

Vending machine bukan sahaja untuk barangan akan tetapi juga ia memuatkan haiwan. Jika anda berada di Jepun atau Amerika Syarikat dan berasa teringin memakan lobster pada waktu di mana pasaraya sudah tutup, anda mungkin boleh mencari mesin udang karang yang disediakan ini pada bila-bila masa sahaja.

Di Amerika Syarikat bagi mereka yang malas untuk beratur bagi membeli herba marijuana ini di farmasi yang berlesen, mereka boleh pergi membelinya di vending machine yang beroperasi 24 jam 7 hari seminggu dan dikawal ketat ini. Mesin ini memuatkan 2 jenis herba marijuana iaitu OG Crush dan Granddaddy Purple. Walau bagaimanapun, ianya tidaklah semudah yang disangka kerana anda perlu berjumpa dengan doktor dan mengesahkan dahulu tentang lesen pembelian anda dengan jari anda di scan terlebih dahulu, kemudian satu kad pra bayar akan diberikan barulah anda boleh membeli marijuana di mesin ini.

Memang negara Jepun terkenal kerana kreativiti dan kepelbagaian idea rakyatnya. Salah satunya ialah mesin yang menjual seluar dalam. Jika anda tidak mempunyai masa untuk memilih dan beratur di pasaraya anda bolehlah membeli seluar dalam di vending machine yang memuatkan pelbagai jenis pakaian dalam itu. Mesin ini boleh dijumpai di banyak tempat di Jepun.

Vending machine yang satu ini memang menarik. Ia bukanlah mesin untuk anda membeli pinggan mangkuk bagi kegunaan rumah. Jika anda berasa marah anda bolehlah menggunakan mesin yang memuatkan barangan kaca ini. Tujuan mesin ini dibuat adalah untuk mengurangkan rasa marah atau melepaskan geram dengan menghempas barangan kaca seperti pinggan mangkuk. Apabila memasukkan duit dan memilih barangan yang anda ingin, ia akan jatuh ke bawah dan pecah berderai. Mungkin anda perlu mencubanya sendiri untuk mengetahui keberhasilannya.

Mesin yang menjual buku agama Judaism yang terletak di stesen bas di tengah kota Jerusalem ini memuatkan pelbagai buku informasi tentang agama itu. Bagi pelancong atau mereka yang ingin mengenali agama ini dengan lebih dalam, mesin ini menawarkan kemudahan yang diperlukan. Mungkin idea ini juga boleh ditiru oleh penganut agama lain yang ingin memudahkan mereka yang ingin membeli dan memahami tentang agama.

Kumbang Tanduk ini merupakan salah satu serangga yang paling digemari di Jepun sehingga ada kumbang yang berharga sehingga ratusan ribu ringgit. Maka tidak hairanlah jika di sana anda boleh menjumpai mesin yang menjual haiwan ini. Mesin yang mempunyai kawalan cuaca ini dan diselenggara setiap hari bagi memastikan serangga ini hidup. Namun begitu para aktivis haiwan di Jepun seringkali membantah vending machine seumpama ini kerana ia dilihat sebagai satu penyeksaan dan memberikan contoh yang tidak baik kepada kanak-kanak. Akan tetapi trend menjual serangga ini mula popular dan telah dilihat di beberapa negara lain seperti contoh Belgium yang menjual pelbagai lagi jenis serangga.

Di Jepun terdapat mesin yang menjual sup ikan terbang yang dibakar bersama dengan sejenis rumpai dan diletakkan di dalam botol. Ianya biasa digunakan untuk perisa ramen atau dimakan dengan nasi. Jadi anda boleh menjimatkan masa dengan tidak perlu menunggu di restoran atau pergi ke pasar untuk mendapatkannya.

Mesin menjual pisang ini mula dicipta di Jepun dan kini boleh ditemui di negara maju yang lain seperti Amerika Syarikat. Salah satu syarikat gergasi yang membekalkan buah-buahan di seluruh dunia iaitu Dole telah melancarkan mesin menjual ini. Ini bertujuan memudahkan lagi orang ramai untuk menikmati buah-buahan segar tanpa perlu pergi ke pasar dan menjimatkan masa serta menyihatkan.

Ini mungkin salah satu vending machine yang ditunggu oleh kaki pancing terutamanya. Mesin yang menjual umpan hidup dan juga palsu ini mula tersebar di beberapa buah negara. Jadi anda tidak perlu lagi khuatir kehabisan umpan atau kedai pancing tutup kerana kini anda boleh mendapatkan umpan anda di mesin yang beroperasi 24 jam ini dengan pelbagai pilihan.

Dari serangga, umpan hidup sehinggalah kepada haiwan peliharaan juga mempunyai vending machine untuk dibeli. Pelbagai idea kreatif daripada penjual untuk meningkatkan hasil jualan mereka dengan kos yang rendah tanpa perlu membayar gaji pekerja. Salah satu mesin yang menjual anak anjing atau kucing kini mula popular di beberapa buah negara.

Mesin yang salah satunya daripadanya terletak di Disneyland ini menawarkan anda peluang untuk membeli mainan yang terkenal iaitu Lego. Jika model Lego yang anda inginkan habis di kedai berdekatan, anda bolehlah mencari mesin yang menjual mainan ini yang beroperasi selama 24 jam sehari.

Vending machine terkenal dengan makanan yang siap dipek namun begitu masakan panas juga boleh didapati di mesin menjual ini dan salah satunya ialah burger. Terdapat pelbagai pilihan burger yang boleh dibeli dan siap dimasak dan sentiasa diselenggara dengan kerap agar makanan itu sentiasa panas dan segar. Malah cara ini mungkin lebih cepat daripada membeli burger di kedai makanan segera.

Ini berita baik kepada para wanita yang gemar bersolek namun sentiasa sibuk dan kekurangan masa. Mesin menjual alat solek Sephora ini menawarkan pelbagai barangan kecantikan untuk dipilih. Daripada bedak muka sehinggalah kepada perwarna kuku, anda boleh membuat pilihan tanpa mendengar jurujual menerangkan kepada anda tentang produk kecantikan.

Jika tali gitar anda putus atau drum stick anda patah dan anda memerlukannya namun tiada kedai yang masih buka, jangan risau kerana ada vending machine yang menjual pelbagai aksesori muzik ini. Jadi anda tidak perlu untuk membatalkan persembahan anda atau latihan bersama rakan-rakan hanya kerana kedai muzik tutup.

Jika anda terlupa membawa payung dan tidak mahu basah ketika hari hujan, anda boleh membeli payung yang disediakan di dalam mesin menjual ini. Terdapat pelbagai warna pilihan yang menarik disediakan. Mesin ini sudah berada di beberapa pusat membeli-belah di banyak negara dan ianya amat laris sekali ketika hari hujan.

Pelbagai barangan yang boleh dibeli 24 jam di Jepun dan anda tidak perlu risau lagi. Di antaranya ialah telur ayam yang menjadi kebiasaan bagi masakan mudah dan ringkas. Bagi kaum lelaki yang kurang pandai memasak telur ayam merupakan menu utama dan jika berasa lapar pada waktu lewat malam, anda boleh membeli telur ayam segar di vending machine yang disediakan.


Kerana ketiadaan sampah, Sweden mengalami darurat

Negara Sweden merupakan salah satu negara Scandinavia yang terletak di Eropah. Negara ini juga dikenali dengan syarikat menjual perabotnya yang mempunyai cawangan di seluruh dunia iaitu Ikea. Ramai rakyat Malaysia yang sudah ke Ikea sama ada untuk membeli perabot atau mencuba hidangan terkenalnya iaitu meatball. Bukan itu sahaja, negara ini juga dikenali dengan kekayaan dan penjagaan hal kebajikan rakyatnya yang sangat bagus.

Namun, Sweden mempunyai masalah sampah sehingga ia mengumumkan bahawa negara itu sedang darurat sampah. Anda jangan salah anggap, bukan kerana ia mempunyai terlalu banyak sampah akan tetapi negara maju ini sebenarnya kekurangan sampah yang menyebabkan banyak pusat pelupusan sampahnya hampir lumpuh.

Ini berlaku disebabkan sikap rakyatnya yang prihatin tentang alam sekitar dan sikap kitar semula pengguna. Sweden menyerapkan sikap baik ini kepada rakyatnya sejak dari bangku sekolah lagi. Jadi, tidak hairanlah jika Sweden merupakan salah satu negara dengan pengeluaran sampah yang paling rendah dalam dunia.

Sebagai salah satu daripada langkah penyelesaiannya, Sweden terpaksa mengimport sampah dari negara luar  seperti United Kingdom. Jika tidak berbuat demikian maka masalah lain mungkin akan timbul kerana sampah di Sweden sebenarnya diproses untuk dijadikan tenaga elektrik.

Bayangkan Sweden hanya membuang sisa di tapak sampah cuma sebanyak 1% sahaja setelah diproses. Syarikat pelupusan sampah di sana memproses 99% sampah sehingga habis. Sebanyak 32 pusat pelupusan sampah di Sweden kebanyakannya membakar sampah mereka untuk dijadikan sumber tenaga yang digunakan di seluruh negara.

Sikap kitar semula oleh rakyatnya juga menyumbang kepada permasalahan ini. Hampir separuh dari penduduk negara ini peka dengan alam sekitar dan sentiasa mengitar semula barangan lama mereka sendiri. Inisiatif kerajaan dalam memberi kesedaran tentang kitar semula juga menyumbang lagi kepada permasalahan kekurangan sampah.

Jadi, anda boleh bayangkan betapa bersihnya negara yang terpaksa mengimport sampah dari Norway, UK, Italy dan beberapa lagi negara Eropah ini. Walaupun begitu, peraturan yang ketat dikenakan ke atas pusat pelupusan yang membakar sampah agar tidak menyumbang kepada peratusan pencemaran udara seperti yang berlaku di negara lain yang sering dibantah oleh aktivis alam sekitar.

Di kebanyakan negara maju yang lain, proses pelupusan sampah dengan membakar ini menjadi isu kerana menyumbang kepada pemanasan global tetapi tidak di negara Sweden. Kini, negara Sweden menjadi contoh yang baik dan diikuti oleh negara-negara maju yang lain dalam urusan pemprosesan sampah yang dibuang oleh rakyat negara mereka.

Seperti mana yang kita ketahui, Malaysia juga tidak terkecuali mempunyai sampah yang banyak dan pengurusan yang tidak selari dengan tahap pembuangan sampah. Ditambah pula dengan perangai rakyat yang tidak pedulikan kebersihan alam sekitar, keadaan akan menjadi lebih buruk dari semasa ke semasa.

Walaupun terdapat pelbagai inisiatif kerajaan untuk mendidik rakyat Malaysia membuang sampah dengan mengikut jenisnya, masih ramai rakyat yang tidak peduli dan membuang sampah sesuka hati mereka walaupun tong sampah hanya beberapa kaki sahaja jaraknya. Salah satu mentaliti salah yang sering diamalkan ialah dengan berfikir bahawa ada orang yang dibayar gajinya untuk memungut sampah yang mereka buang sesuka hati.

Kami berharap dengan membaca artikel ini, ia dapat meningkatkan kesedaran rakyat Malaysia dalam pengurusan sampah terutamanya apabila hampir dengan musim perayaan ini. Sampah yang banyak ditinggalkan juga akan menjadi penyebab kepada penyebaran penyakit dan makhluk perosak.

Anda perlu ingat, kita semua akan mati dan mewariskan negara ini kepada generasi yang akan datang. Jika anda sayangkan keluarga atau anak anda, ubahlah sikap tidak peduli ini supaya generasi masa hadapan dapat menikmati bumi ini sama seperti kita atau dalam keadaan lebih baik lagi.


5 Pemimpin Politik Yang Mati Dibunuh

Menjadi seorang ahli politik sememangnya satu profesion yang berisiko tinggi. Di sebalik memperjuangkan apa yang seharusnya demi nasib rakyat dan negara, ahli politik sentiasa menjadi sasaran mereka yang berbeza pendapat.

Dan risiko terbesar bagi seorang ahli politik adalah pembunuhan. Sepanjang sejarah, ramai pemimpin politik telah terkorban kerana pandangan politik mereka, atau sebab melakukan apa yang mereka rasa betul. iluminasi.com ingin kongsikan 5 pemimpin politik popular yang mati dibunuh.

Rafic Baha El Deen Al-Hariri  adalah seorang hartawan perniagaan yang juga merupakan Perdana Menteri Lebanon dari tahun 1992 hingga 1998 dan sekali lagi dari tahun 2000 hingga peletakan jawatannya padaa 20 Oktober 2004.

Ketika tempoh pemerintahannya, beliau mengetuai lima kabinet. Hariri mendominasi kehidupan politik dan perniagaan pasca perang negara dan secara meluas dikenali kerana membina semula Beirut selepas perang saudara selama 15 tahun.

Pada 14 Februari 2005, sebuah letupan dahsyat yang bersamaan dengan 1,000 kg TNT telah berlaku ketika motosikal yang dinaiknya melepas Hotel St. George di Beirut, ibu kota Lubnan yang menyebabkan Rafic terbunuh.

Penyiasatan oleh Special Tribunal Lubnan ke atas kes pembunuhan ini masih berjalan dan kini dikendalikan oleh penyiasat persendirian, Daniel Bellemare. Pembunuhan Rafic membawa kepada perubahan politik yang sangat besar di Lubnan, termasuklah Revolusi Cedar dan penarikan tentera Syria dari Lubnan.

Aktivis politik India dan pemimpin kerohanian, Mohandas Karamchand Gandhi atau lebih dikenali sebagai Mahatma Gandhi adalah pemimpin nasionalisme India yang terkemuka ketika India diperintah oleh British.

Dasar belas kasihannya terhadap orang miskin berfungsi sebagai pelan tindakan untuk perubahan damai sementara keupayaannya untuk mempengarui kedua-dua Hindu dan Islam membolehkan perdamaian berlaku di negara yang terkesan akibat perang ini.

Dan dalam kes pembunuhannya, satu-satunya perkara positif, jika boleh dikatakan, adalah bahawa pelakunya adalah seorang hindu, jika tidak, ia pasti menimbulkan perang antara agama.

Pada 30 Januari 1948, Mahatma Gandhi telah ditembak semasa berjalan ke platform yang mana beliau akan mengendalikan bacaan doa. Pembunuhnya iaitu Nathuram Godse merupakan seorang pelajar universiti dan juga aktivis nasionalis Hindu, yang mempunyai kaitan dengan ekstremis Hindu Mahasabha dan menuduh Gandhi bertanggungjawab melemahkan India.

Ia bukan sahaja satu tamparan hebat kepada India, malah kepada seluruh dunia apabila Mahatma Gandhi dibunuh.

Faisal bin Abdulaziz Al Saud adalah Raja Arab Saudi dari tahun 1964 hingga 1975. Sebagai raja, beliau dikenali di atas usahanya menyelamatkan kewangan negara dan melaksanakan dasar pemodenan dan pembaharuan. Dasar luar negaranya yang utama adalah pan-Islamisme, anti-Komunisme, dan nasionalisma pro-Palestin.

Beliau juga berjaya menstabilkan birokrasi kerajaan dan pemerintahannya mempunyai populariti yang ketara di kalangan rakyat Arab Saudi.

Pada 25 Mac 1975, dalam satu majlis, Raja Faisal ditembak dari jarak yang dekat oleh anak saudaranya, Putera Faisal bin Musaid, yang menyebabkan kematiannya. Ketika itu, Faisal baru sahaja pulang dari Amerika Syarikat.

Ketika kejadian, Putera Faisal sedang berborak dengan wakil Kuwait yang juga sedang menunggu untuk bertemu dengan Raja Faisal. Dan ketika Putera Faisal pergi memeluknya, Raja Faisal mencium pipi anak saudaranya itu mengikut budaya Arab Saudi. Dan ketika inilah Putera Faisal mengambil peluang mengeluarkan pistol lalu menembak Raja Faisal.

Indira Priyadarshini Gandhi adalah seorang ahli politik India yang berkhidmat sebagai Perdana Menteri ketiga India selama tiga penggal berturut-turut iaitu dari tahun 1966 hingga 1977, dan juga bagi penggal keempat dari tahun 1980 hingga 1984.

Beliau merupakan wanita kedua di dunia yang memegang jawatan tertinggi kerajaan selepas Sirimavo Bandaranaike dari Sri Lanka, dan kekal sebagai Perdana Menteri wanita yang paling lama memerintah (sehingga 2012).

Indira yang juga anak tunggal kepada Perdana Menteri India pertama selepas kemerdekaan telah menjalinkan hubungan yang rapat dengan Kesatuan Soviet dan bergantung kepada sokongan negara itu dalam berhadapan dengan konflik berpanjangan dengan Pakistan.

Malah, beliau juga satu-satunya Perdana Menteri India yang pernah dipenjarakan selepas memegang jawatan itu.

Pada 31 Oktober 1984 jam 9.20 pagi, Indira Gandhi telah dibunuh di Kediaman Perdana Menteri di New Delhi oleh dua orang lelaki yang juga pengawalnya berbangsa Sikh, iaitu Satwant Singh dan Beant Singh, selepas Operasi Blue Star.

Benazir Bhutto, pengerusi Parti Rakyat Pakistan (PPP) adalah ahli politik sosialis-demokratik wanita Pakistan paling popular. Beliau juga merupakan Perdana Menteri Pakistan yang ke-11, dan juga wanita pertama yang dilantik untuk memimpin sebuah negara Islam serta satu-satunya Perdana Menteri wanita negara ini.

Tak cukup dengan itu, Benazir berkhidmat sebagai Perdana Menteri Pakistan sebanyak dua kali iaitu dari tahun 1988 hingga 1990 dan dari tahun 1993 hingga 1996. Benazir yang juga anak sulung kepada bekas Perdana Menteri Pakistan, Zulfikar Ali Bhutto merupakan isteri kepada bekas Presiden Pakistan, Asif Ali Zardari.

Benzir dianggap sebagai ikon pertempuran untuk demokrasi dan berdiri dengan segelintir pemimpin eksekutif wanita yang telah membentuk peristiwa global pada abad yang lalu.

Pada 27 Disember 2007, ketika sedang meninggalkan perhimpunan kempen untuk parti PPP di Baghdad Liaquat di bandar Rawalpindi, Benazir telah dibunuh. Beliau sebelum itu menyampaikan pelancaran pemilihan parlimen 2008.

Benazir yang menaiki Toyota Land Cruiser putih kalis peluru ketika serangan berlaku telah berdiri dalam keretanya sambil menjengukkan kepalanya keluar melalui tingkap bumbung untuk melambai kepada penyokongnya.

Ketika inilah seorang yang bersenjatakan senapang telah melepaskan beberapa das tembakan ke arah Benazir dan kemudiannya berlaku letupan berhampiran kenderaannya yang membunuh kira-kira 20 nyawa.

Benazir cedera parah dan dikejarkan ke Hospital Awam Rawalpindi namun diisytiharkan mati pada jam 6.16 petang.


6 Daya Tarikan Wanita Yang Menarik Perhatian Lelaki Tanpa Disedari

Tahukah anda bahawa terdapat penjelasan dari segi sains dan biologi mengapa lelaki menunjukkan rasa minat terhadap wanita-wanita tertentu? Dan kerap kali perasaan pertama yang anda alami terhadap seseorang yang anda tertarik tidak dapat dijelaskan dan tak masuk akal.

Sebenarnya, daya tarikan bukanlah sesuatu yang datang secara rawak dan sains dapat menjelaskan banyak perkara mengapa kita rasa apa yang kita rasa terhadap orang yang kita suka, dan iluminasi.com ingin kongsikan 6 perkara yang dilihat pada wanita oleh lelaki yang membuatkan mereka tertarik tanpa mereka sedari.

Walaupun mungkin terdapat perbalahan bahawa sama ada lelaki memikirkan masa depan mereka sebagai seorang bapa apabila mereka mempunyai pasangan kekasih, namun mereka sebenarnya cenderung secara biologi terhadap wanita yang mempunyai bentuk badan tertentu yang dikaitkan dengan kesuburan.

Menurut jurnal Keperibadian dan Psikologi Sosial, peratusan besar kaum adam melaporkan perasaan tertarik kepada wanita yang mempunyai nisbah pinggang ke punggung yang rendah.

Saintis yang melakukan penyelidikan ini membuat hipotesis bahawa otak lelaki mengaitkan nisbah pinggang dan punggung dengan kemudaan dan kesihatan pembiakan.

Jika anda rasa lelaki lebih tertarik kepada wanita yang berambut panjang yang dilepaskan, anda mungkin betul. Menurut kajian Sifat Manusia yang dilakukan pada tahun 2004, panjang rambut seorang wanita itu mempengaruhi pandangan lelaki yang melihatnya.

Survey ini mendapati bahawa wanita yang berambut panjang dilihatkan oleh lelaki sebagai lebih sihat dan menarik. Dan diakui bahawa gaya rambut hanya memberikan pengaruh kecil terhadap daya tarikan wanita.

Namun, jika wanita itu sudah sedia kelihatan menarik, panjang rambutnya tidak terlalu mempengaruhi cara pandangan lelaki terhadapnya, menurut kajian oleh Jurnal Psikologi Scandinavia.

Bagi anda yang berambut panjang dan suka mengikat rambut, mungkin ini masanya untuk anda melepaskan rambut anda.

Wanita telah lama mewarnakan bibir mereka dengan warna merah dan memakai blusher untuk kelihatan lebih menarik. Namun, pada tahun 2008 barulah ia difahami mengapa lelaki lebih tertarik kepada warna merah.

Rupa-rupanya, menunjukkan rasa suka terhadap warna merah adalah tingkah laku yang dipamerkan oleh semua spesis jantan, termasuklah manusia. Daya tarikan terhadap warna merah adalah dikaitkan dengan kitara wanita, menurut jurnal Personaliti dan Psikologi Sosial.

Penyelidik mendapati bahawa monyet betina berubah menjadi kemerahan ketika sedang subur dan pasangan mereka bertindak balasan terhadap perubahan ini.

Tambahan pula, tarikan dan reaksi yang sama dilihatkan apabila lelaki ditunjukkan gambar wanita yang memakai gincu merah atau baju merah.

Mungkin aneh, dan mungkin tidak, tetapi lelaki berkemungkinan besar tertarik kepada anda disebabkan bau anda. Walaupun ramai orang tahu bahawa feromon adalah hormon yang mempunyai bau spesifik, namun sains disebalik tarikan itu bukanlah pengetahuan biasa.

Kajian mendapati bahawa kitaran wanita secara langsung mempengaruhi pheromone yang "dipancarkan" oleh mereka. Bergantung kepada di mana anda berada dalam kitaran anda, lelaki mungkin mendapati anda menjadi lebih menarik hanya kerana bau feromon yang anda keluarkan.

Apabila anda bertanyakan kepada lelaki apa yang mereka tertarik mengenai wanita, anda boleh jangkakan bahawa mereka akan menjawab mata. Terdapat sebab mengapa kita menekankan pada bahagian mata terhadap orang yang kita tertarik, dan ia sudah tentunya bukan disebabkan oleh "dari mata turun ke hati".

Menurut The Harvard Brain, lelaki lebih tertarik kepada wanita yang mempunyai mata yang cerah dan terang. Ia tidak semestinya berkenaan dengan warna. Apa yang penting adalah kecerahan keseluruhan mata.

Ia dipercayai bahawa ia berkaitan dan evolusi kerana mata yang cerah dilihatkan sebagai sihat sementara mata kusam dan kering dikaitkan dengan penuaan.

Walaupun bunyinya agak aneh, namun ramai wanita yang memuatnaik gambar "duckface" mereka ke media sosial mungkin mempunyai tujuan tertentu, kerana bibir yang penuh dilihatkan sebagai ciri-ciri yang menarik pada wanita.

Kita sudah tahu bahawa warna bibir wanita adalah penting, namun bukan itu sahaja yang dilihat oleh lelaki pada mulut wanita yang menarik minat mereka.

Satu kajian yang dilakukan oleh Universiti Manchester mendapati bahawa selepas bertemu dengan wanita baru, lelaki menghabiskan separuh daripada masa berinteraksi dengan wanita dengan melihat pada bibir pasangan.

Dan apabila ditanya mengenai perkara yag membuatkan mereka tertarik kepada wanita, lelaki mengatakan bahawa wanita dengan bibir yang "penuh" sebagai lebih menarik. Sains disebalik tarikan ini adalah sesuatu yang kita sudah sedia maklum, iaitu lelaki lebih tertarik terhadap kesihatan yang baik, dan bibir penuh dilihatkan sebagai ciri-ciri fizikal wanita yang sihat.


Ini Sejarah Perkembangan Trend Cukur Bulu Dikalangan Wanita

Pasti ramai yang hairan dan pelik kenapa sesetengah wanita suka mencukur bulu di muka atau wajah mereka sehingga hilang secara total kening dan bulu-bulu halus di muka mereka. Yang lebih menghairankan ialah ada diantara mereka yang dengan sengaja membuang kening asal mereka dan digantikan dengan lukisan alat solek.

Aktiviti mencukur bulu yang ada pada badan bukanlah suatu yang baharu dilakukan. Ianya dilakukan sejak ribuan tahun dahulu lagi, dan terdapat sebab yang berbeza mengapa ianya dilakukan. Peredaran masa berupaya mengubah sesuatu perkara.

Masyarakat Mesir kuno adalah pengasas kepada banyak ritual kecantikan, namun yang menjadi keutamaan mereka adalah mencukur bulu. Pada zaman tersebut, wanita-wanita Mesir lebih suka mencukur kesemua bulu termasuklah rambut. Pembuangan bulu ini dilakukan dengan menggunakan penyepit yang diperbuat daripada kulit kerang. Antara alat dan bahan lain yang turut digunakan adalah batu poros, lilin lebah dan lilin berasaskan gula.

Ketika zaman ini, kurangnya bulu badan adalah tanda seseorang itu mempunyai class atau kekayaan. Masyarakat kaya pada zaman tersebut akan menggunakan alat dan bahan pencukur seperti batu api, penyepit, krim dan batuan untuk membuang bulu badan berlebihan. Malah, mempunyai bulu ari-ari (bulu kemaluan) juga dianggap sebagai tidak bertamadun pada zaman tersebut. Atas sebab inilah mengapa kebanyakan patung-patung terkenal serta lukisan wanita Grecian dipamerkan tanda bulu tersebut.

Queen Elizabeth 1 adalah seorang trendsetter pada Zaman Pertengahan. Beliau mengutamakan pembuangan bulu dalam kalangan wanita, yang mengikut tindakan beliau untuk membuang bulu pada muka, bukan pada badan. Fesyen era berkenaan adalah membuang kening dan rambut supaya kepala tampak lebih besar. Proses pembuangan bulu di muka dan kepala ini dilakukan dengan menggunakan minyak walnut, atau pembalut yang direndam di dalam amonia dan cuka. Amonia diperolehi daripada kucing peliharaan melalui air kening haiwan berkenaan.

Pada penghujung kurun ke-18, manusia mengamalkan pendekatan yang lebih bertamadun bagi membuang bulu. Pada zaman berkenaan, wanita Eropah dan Amerika tidak terlalu menekankan tentang hal ini. Pada tahun 1760, seorang tukang gunting rambut Perancis, iaitu Jean Jacques Perret telah berjaya mencipta pisau cukur lurus untuk kegunaan kaum lelaki, namun turun mendapat sambutan daripada kaum wanita.

Pada tahun 1844, Dr. Gouraud telah berjaya mencipta sejenis krim cukur, iaitu Poudre Subtile. Selang beberapa dekad kemudian iaitu pada tahun 1880, King Camp Gillette berjaya menghasilkan pisau cukur moden yang pertama untuk lelaki, melahirkan sebuah revolusi baharu. Walaubagaimanapun, ia mengambil masa 3 dekad sebelum pisau cukur khusus untuk wanita dapat dipasarkan.

Pada tahun 1915, Gillette mengeluarkan produk pisau cukur khas untuk wanita, iaitu Milady Decolletee. Pada awal 1900an, iklan produk krim cukur berjaya menarik perhatian ramai. Pada tahun 1907, sebuah iklan produk serbuk pencukur iaitu X-Bazin Depilatory Powder tampil menjanjikan pembuangan secara total bulu-bulu di muka, leher dan lengan.

Sedekad kemudian, sebuah majalah fesyen wanita terkenal memaparkan sebuah iklan seorang wanita mengangkat tangan menampakkan bahagian ketiaknya yang tidak berbulu. Ini adalah iklan pertama yang menunjukkan bahagian anggota badan berkenaan.

Pada tahun 1940, Remington mengeluarkan pencukur elektrik pertama untuk wanita selepas kejayaan mereka untuk versi lelaki. Disebabkan kekurangan nylon ketika era peperangan, lebih banyak produk dan teknik untuk pembuangan bulu berada di pasaran. Dan ketika itu, para wanita turut dipaksa keluar rumah lebih kerap dengan kaki bersih tanpa bulu.

Pada era 1950an, pembuangan bulu dilihat lebih diterima oleh masyarakat berbanding zaman-zaman sebelumnya. Disebabkan kebanyakan krim cukur menyebabkan kegatalan kulit, ramai wanita bergantung semata-mata kepada pencukur untuk membuang bulu kaki dan ketiak, serta penyepit untuk mendandan dan membentuk kening mereka.

Penggunaan lilin jalur (wax strips) pertama kali berada di pasaran pada 1960an dan dengan pantas menjadi pilihan utama bagi membuang bulu di lengan dan kaki. Penggunaan laser bagi tujuan yang sama menjadi alternatif di pasaran sekitar pertengan 1960an, namun kurang mendapat sambutan kerana kecenderungan menyebabkan kerosakan kulit.

Pada dekad ini juga pembuangan bulu badan semakin mendapat sambutan berbanding zaman-zaman sebelumnya kerana masyarakat wanita terutamanya lebih suka kelihatan 'bersih' berbikini ke pantai.

Hari ini, aktiviti pembuangan bulu dilihat menjadi rutin harian bagi kebanyakan wanita, sama ada menggunakan penyepit, pencukur, lilin jalur mahupun krim depilasi. Kini semakin banyak teknologi baru yang berupaya membuang bulu secara kekal, tidak perlu lagi mencukur.

Peredaran zaman menyebabkan standard kecantikan berubah, ada yang suka berbulu, ada yang tidak, dan ada yang sukakan wanita botak, ada yang gemar wanita berambut panjang dan lurus. Apapun pilihan kita, hargai kecantikan yang anda, kerana suatu masa nanti, semuanya akan hilang ditelan waktu.


Sejarah 'clickbait' yang mencetuskan perang antara Sepanyol dan Amerika.

Pernah atau tidak anda klik artikel blog atau video di Youtube yang berjudul seperti “Inilah rahsia pelajar 23 tahun yang jadi jutawan dalam masa semalaman”, tetapi yang keluar hanyalah artikel bukan-bukan ataupun video mengenai MLM? Mesti pernah, bukan? Tajuk seperti inilah yang digelar Clickbait.

Secara definisinya, clickbait merupakan tajuk bagi sesuatu kandungan seperti artikel, gambar, video dan sebagainya yang mampu menarik perhatian dan kebiasaanya boleh meyakinkan pengguna untuk klik. Dalam erti kata lain, ia memainkan peranan yang penting untuk pancing pengguna.

Clickbait sebenarnya bukanlah fenomena baru yang popular sejak akhir-akhir ini sahaja. Ia telah digunakan sejak zaman-berzaman, malah setelah dikaji dengan lebih lanjut clickbait telah digunakan sejak lebih daripada 100 tahun dahulu. Lebih mengejutkan, penggunaannya pada masa tersebut mempunyai impak yang sangat besar dalam catatan sejarah dunia. Para pengkritik pada waktu tersebut menggelarkan situasi ini sebagai “Yellow Journalism”.

Pada waktu tersebut, surat khabar sentiasa berlumba-lumba untuk memilik jumlah peredaran yang lebih tinggi. Sebab utamanya, jumlah peredaran yang tinggi membawa maksud surat khabar tersebut sentiasa dibeli oleh pembaca dan semua ini akhirnya akan membawa keuntungan yang besar.

Salah satu cara untuk menjadikan sesuatu surat khabar menarik pada era tersebut ialah dengan meletakkan komik. Di Amerika Syarikat pada waktu tersebut, surat khabar World yang dimiliki oleh Joseph Pulitzer sentiasa menjadi pilihan nombor satu pengguna, sekaligus berjaya mengatasi surat khabar yang boleh tahan popular juga, The New York Journal milik William Rudolph Hearts. Rahsia kejayaan surat khabar Pullitzer ialah komik The Adventure of the Yellow Kid.

The yellow kid digambarkan sebagai seorang kanak-kanak yang tinggal di kawasan yang tidak membangun, bercakap dalam bahasa broken dan memakai gaun tidur berwarna kuning. Jika dibandingkan dengan hari ini, The Yellow Kid ini menyerupai seperti meme, gambar yang kelakar dan sangat relatable.

Cuba lihat contoh surat khabar The World pada tahun 1913 dibawah. Tajuk utama yang clickbait boleh kita lihat berada dalam kotak berwarna biru. Manakala dekat dalam kotak berwarna merah pula terdapat Skirmish! Yang menceritakan perbandingan jumlah peredaran The World berbanding surat khabar yang lain, seperti likes, share, upvotes, hits pada hari inilah.

Istilah Yellow Journalism ini wujud pada waktu Pullitzer dengan Rudolph sedang berlumba-lumba mengejar jumlah peredaran yang paling tertinggi. Mereka sanggup membuat apa sahaja untuk memancing pembaca, sehingga menukar berita harian yang bosan kepada berita sensasi yang sangat mengujakan.

Berlaku suatu peristiwa yang menyedihkan di mana kapal perang Amerika yang bernama Maine telah meletup di pelabuhan Cuba. Disebabkan ini merupakan berita yang biasa-biasa sahaja, surat khabar yang wujud pada masa itu, terutama yang dimiliki oleh Pullitzer dan Rudolph membuat pelbagai andaian dan clickbait untuk menarik pembaca beli surat khabar mereka.

Ada surat khabar yang membuat andaian bahawa letupan itu merupakan serangan daripada Sepanyol ke atas kapal perang Amerika ketika berlaku perbincangan aman diantara kedua-dua negara tersebut di Cuba.

Disebabkan spekulasi surat khabar ini, hubungan antara Sepanyol dan Amerika semakin tegang. Meskipun siasatan telah dijalan dan ternyata letupan itu sebenarnya berasal dari dalam bukanlah yang diserang dari luar, namun hubungan antara kedua-dua negara tersebut sudah mustahil untuk dibaiki. Menurut Jabatan Negeri Amerika Syarikat, yellow journalism inilah mencetuskan peperangan Sepanyol-Amerika.

Surat khabar, terutamanya milik Pulitzer telah menyebabkan banyak kekecohan, sehingga dilabel sebagai salah satu penyebab kepada peperangan. Ironinya, dalam dunia kewartawanan hari ini, anugerah paling berprestij yang diberikan kepada seseorang wartawan ialah Pullitzer Prize.

Clickbait atau yellow journalism mempunyai kelebihannya yang tersendiri. Malah, ia juga digunakan oleh kebanyakan sumber berita dan creator yang disegani sehingga ke hari ini. Apa-apa jua yang wujud dalam dunia ini mempunyai kelebihan dan keburukannya yang tersendiri. Cara kita menggunakannya yang menentukan segala-galanya. Tidak dinafikan, clickbait, meme dan gif mampu menarik perhatian pembaca, namun yang menyebabkan pembaca terus setia membaca ialah kandungan yang berkualiti.

Tetapi, clickbait yang terlalu sensasi dan berita yang diputar belit malangnya masih juga diamalkan sehingga ke zaman IT dan teknologi. Sudah banyak kemudharatan, salah faham, peperangan, buli, dan kematian yang diakibatkan oleh penggunaan clickbait yang tidak berhemah. Sangat menyedihkan, bukan?


5 Rancangan TV Jepun Yang Pelik Tapi Dikenali Seluruh Dunia

Jepun adalah sebuah negara yang kebanyakkan ideanya tidak dapat ditandingi oleh negara-negara lain. Satu-satunya perkara yang perlu kita lakukan hanyalah perlu bersantai dan melihat idea-idea yang menarik dari negara Jepun ini.

Pasukan Iluminasi turut santai menonton rancangan TV Jepun yang menghiburkan ini. Jadi kami memilih hiburan TV paling menarik dan paling sesuai dari negara matahari terbit ini.

Pertunjukan asal melibatkan antara 100 hingga 142 peserta yang akan menentang Jeneral Tani (Hayato Tani) dan pasukannya.  Istana Takeshi menjadi satu rangkaian cabaran fizikal mempunyai banyak halangan dan rintangan untuk menghilangkan banyak peserta.

Setiap pertunjukan akan selesai dengan "Showdown Final" di mana Count Takeshi (Kitano) dihadapkan oleh peserta lain yang berjaya melepasi halangan-halangan yang ada. Dalam episod awal, mereka akan menyerang istana itu sendiri dalam serangan pistol air jarak pendek.

Episod kemudian memperkenalkan kereta perisai dengan cincin kertas. Akhirnya laser dan sasaran sensitif cahaya  digunakan untuk menghancurkan cincin kertas tersebut. Sekiranya senjata peserta berjaya menembusi cincin kertas atau terkena pada sensor kereta perisai Takeshi dengan menggunakan senjata seperti pistol air besar dan kereta bersenjata laser, maka kereta Takeshi dinyah aktifkan.

Apabila kereta tidak berfungsi makan istana tersebut akan dijajah dan pemain tersebut akan menang. Pemain yang berjaya berada di Istana Takeshi akan memenangi 1 juta yen (dianggarkan dilai tersebut sekitar RM32,000 pada waktu itu). Sepanjang siri Istana Takeshi hanya sembilan orang peserta yang berjaya memenangi dalam acara itu.

Siri ini dirakamkan di kampus tetap di Midoriyama milik TBS (Green Mountain) Studios yang mempunyai landskap yang luas termasuk tasik buatan manusia yang besar dan halangan kekal di Yokohama, Jepun. Episod akhir Istana Takeshi disiarkan pada 14 April 1989. Rancangan ini telah mendapat sambutan hangat di serata dunia.

Gaki No Tsukai adalah konsep rancangan tv Jepun yang hebat dan memukau untuk ditonton. Mula ditayangkan pada tahun 1989 dan masih ditayangkan sehingga kini. Bagi penulis, rancangan Gaki No Tsukai adalah berkali-kali ganda lebih menyeronokkan dan kelakar berbanding rancangan Korea-Running Man.

Rancangan ini memiliki banyak segmen atau permainan yang biasanya dimainkan oleh komedian terkenal Jepun seperti Masatoshi Hamada, Hitoshi Matsumoto dan Hōsei Tsukitei. Antara segmen yang terkemuka adalah "no laughing hospital" dan "wall of boxes".

Segmen "Wall of Boxes" menampilkan beberapa orang peserta digantung dengan tali dan terpaksa duduk di atas kotak yang disusun tinggi. Kemudian pemain perlu bergantung kepada nasib mereka memilih nombor untuk menyaksikan apa yang akan dikeluarkan host untuk memusnahkan kotak mereka.

Segmen "No Laughing Hospital" pula berkisar tentang ujian-ujian kelakar yang terpaksa dihadapi pemain. Pemain dilarang sama sekali untuk gelak ataupun berdengus ketawa walau hanya sekali. Mereka akan didenda dengan denda-denda yang pelik. Bagi penulis segmen ini adalah segmen paling sakit perut menontot kerana kita sebagai penonton pun tak boleh tahan untuk gelak.

Brain Wall adalah serpihan dari pertunjukan permainan tv Jepun iaitu Tonneruzu no Minasan no Okage deshita.  Klip video permainan ini mendapat perhatian yang meluas di laman web perkongsian video dan konsepnya diterima pakai oleh beberapa buah negara termasuk negara Malaysia.

Di Malaysia ia dikenali sebagai rancangan Bolos Saja Dinding Itu yang dikendalikan oleh Zizan Razak. Permainan ini menjadi popular di seluruh dunia dan ia lebih dikenali sebagai Tetris Manusia atau Hole in The Wall. Ia dinamakan begitu sempena gabungan antara fizikal seseorang dan terdapat persamaan antara peraturan permainan video Tetris.

Setiap peserta harus memakai topi keledar,pad siku,pad lutut dan baju berkain spandex berwarna perak atau emas dan berdiri di kawasan main. Dinding diperbuat daripada styrofoam yang mempunyai ketinggian 7.5 kaki dan lebar 13 kaki. Dinding tersebut akan dipotong supaya berlubang menyerupai blok Tetris. Dinding akan diturunkan dan bergerak ke arah peserta sepanjang 15 meter laluan.

Peserta perlu memanfaatkan kecerdasan mereka dalam beberapa saat untuk mencari kedudukan atau posisi yang akan membolehkan mereka menyesuaikan diri untuk masuk ke dalam lubang dinding tersebut.

Episod seterusnya tampil dengan melibatkan penggunaan bentuk yang lebih rumit seperti kata-kata, bentuk perabot, bentuk orang dan juga bentuk yang rumit. Peserta biasanya perlu mendapat posisi dan melenturkan badan mereka dengan tangkas agar sesuai dengan lubang  di dinding.

Sekiranya peserta gagal merentasi lubang, mereka ditolak oleh dinding tersebut ke dalam kolam air yang berada dalam jarak 1.5 meter di belakang mereka. Mata tidak akan diberikan jika peserta jatuh ke dalam kolam air. Mata diberikan jika peserta dalam pusingan berjaya melintasi dinding Styrofoam sepenuhnya.

Rancangan permainan TV Jepun memang terbaik apabila sekali lagi datang dengan satu permainan yang membiarkan sesama pesaing jatuh ke tempat asal. Slippery Stairs merupakan permainan hebat yang terdiri daripada enam orang peserta memakai pakaian lycra berwarna akan bertanding untuk menaiki tangga sehingga ke puncak. Setiap peserta akan berlawan habis-habisan untuk capai ke puncak kerana terdapat harta karun di atas puncak tersebut.

Selain harta karun terdapat pili gergasi akan mengeluarkan cecair pelincir dan baldi minyak dicurahkan di atas tangga tersebut. Sementara itu penyokong mereka tidak tahan ketawa apabila melihat gelagat para peserta yang bertanding. Kesan bunyi yang sangat baik menambah lagi tahap dramatik permainan ini.

Apabila ada seorang peserta yang hampir sampai ke puncak, para peserta lain akan cuba untuk mengagalkan usaha peserta tersebut untuk sampai ke puncak. Mereka akan cuba menarik peserta tersebut supaya kehilangan kedudukan dan berada di belakang mereka semula.

Begitu susah sekali permainan ini kerana anda penat dan perlu berhati-hati untuk menaiki tangga yang licin serta mengelak diri daripada pihak lawan menjatuhkan anda.

Klip video Slippery Stairs pernah menjadi viral di seluruh Internet dan terdapat versi permainan ini di beberapa buah negara. Hebatkan idea rancangan TV Jepun ini.

Sejak di bangku sekolah lagi kita diajar supaya tidak memakan sebarang objek yang bukan makanan seperti perabot, kasut, meja, sofa dan pelbagai lagi objek yang terdapat di muka bumi ini. Tetapi apa yang anda bakal lihat dalam rancangan "Candy Or Not Candy?" adalah di mana kasut tersebut boleh dimakan.

Rancangan permainan ini menunjukkan bahawa para selibitri dari Jepun akan meletakkan barang-barang rawak ke dalam mulut mereka dan berharap supaya mereka akan dapat merasakan sesuatu yang manis.

Acara ini mempunyai peraturan sangat mudah, dimana setiap peserta akan diberi objek oleh pengacara rancangan tersebut. Peserta perlu meneka mana satu objek yang dikehendakinya dengan meletak objek tersebut ke dalam mulut dan menggigitnya sambil melihat pada lensa kamera dengan memek muka yang penuh tanda tanya. Jika muka was-was kemungkinan itu adalah objek manakala jika muka kelihatan gembira kemungkinan ianya adalah coklat.

Anda boleh lihat bagaimana tombol pintu kelihatan sangat betul seperti diperbuat daripada logam, padahal ianya tombol pintu yang dibuat daripada coklat. Acara ini tidak mempunyai pemenang sebaliknya mereka perlu mengharapkan kasut itu adalah coklat bukan kasut yang betul. Jika tidak, mereka akan menggigit kasut kulit yang sebenar. Ewwwwww, sanggupkah anda menggigit kasut?

Memang menghiburkan jika menonton rancangan tv Jepun ini. Nantikan sambungan seterusnya mengenai rancangan tv jepun yang pasti mencuit hati anda. Semoga anda semua terhibur.


Kisah Tukang Gunting Rambut Yang Berjaya Memiliki 400 Kereta Mewah - Ramesh Babu

Ramesh Babu pernah berkata bahawa, dalam dunia perniagaan ini anda perlu mempunyai pandangan yang maju ke hadapan, jujur dan berusaha keras. Maka pada saat itulah tidak ada apa yang dapat menghentikan anda daripada memperolehi jumlah wang yang layak dengan hasil usaha anda dan juga menjadi seorang yang kaya raya.

Ramesh Babu merupaka seorang lelaki dari Bangalore telah membuktikan bahawa kemahiran perniagaan yang baik dapat membawa anda ke tahap yang baru. Kisah ahli perniagaan biasa ini dengan kekayaan luar biasa akan membuatkan anda berasa teruja dan sangat berinspirasi.

Ramesh Babu seorang individu yang lahir dalam sebuah keluarga yang miskin. Ramesh Babu telah kehilangan ayah kandungnya sejak beliau masih kecil iaitu pada tahun 1979.

Mendiang bapanya ada meninggalkan sebuah kedai gunting rambut di Brigade Road, Bangalore. Walaubagaimanapun, premis kedai gunting rambut tersebut telah diuruskan oleh bapa saudaranya sejak kematian bapanya.

Pada setiap hari, Ramesh Babu sekeluarga hanya diberikan lima Rupee sahaja hasil daripada keuntungan kedai gunting rambut yang ditinggalkan bapanya. Ramesh Babu mengakui bahawa jumlah yang diterima keluarga beliau tidak mencukupi untuk perbelanjaan harian keluarga.

Disebabkan ganjaran yang diterima tidak cukup, ibu beliau terpaksa mengambil upah sebagai orang gaji dengan menerima upah bayaran sebanyak 50 Rupee sebulan. Upah yang diterima itu sedikit sebanyak membantu dia sekeluarga membeli keperluan harian,sewa rumah,buku, pakaian dan lain-lain lagi.

Mereka akan mendapat pakaian baru setahun sekali dan yang selebihnya digunakan untuk membeli pakaian seragam sekolah termasuk memakai pakaian yang lama. Ramesh Babu pernah dihantar balik oleh guru sekolanya kerana seluar telah koyak.

Meskipun begitu, beliau dan keluarganya amat berjimat cermat dalam menggunakan wang tersebut untuk perkara yang amat penting sahaja. Ramesh Babu sekeluarga hanya mempunyai satu hidangan setiap hari iaitu pada waktu petang setelah ibunya mendapat makanan saat pulang dari bekerja.

Jika keluarga tersebut dijemput untuk menghadiri kenduri atau ketika musim perayaan, ia merupakan satu perkara yang paling menggembirakan pada saat itu.

Kehidupan keluarga Ramesh Babu bertambah baik apabila beliau ditawarkan bekerja sebagai penghantar surat khabar ketika berusia 13 tahun. Gaji yang diterima beliau digunakan untuk perbelanjaan sekolah dan menampung perbelanjaan lain. Beliau berjaya melanjutkan pelajaran sehingga ke universiti.

Ketika berada di tahun awal pengajian, Ramesh Babu mengambil alih semula kedai gunting rambut milik mendiang bapanya. Beliau akui menghadapi kesukaran ekoran kurang pengalaman dalam menguruskan perniagaan tersebut.

Beliau cuba untuk menyahut cabaran dan berusaha keras demi memudahkan kehidupan seluruh ahli keluarganya.

Kedai gunting rambut yang diwarisinya telah dinaik taraf menjadi sebuah salon setelah mendapat perhatian penduduk sekitar. Perniagaan salon beliau semakin maju sehingga mampu untuk mengupah dua orang pekerja bagi membantu operasi kedai miliknya itu.

Biarpun semakin ramai pelanggan yang datang ke salon tersebut, namun Ramesh Babu mengakui bahawa dia masih kurang pengalaman dalam bidang dandanan rambut. Beliau mengambil peluang untuk memahirkan dirinya dengan melanjutkan pelajaran dalam bidang dandanan rambut di sebuah akademi salon tersohor iaitu Toni & Guys yang terletak di Singapura.

Pada 20 tahun yang lalu, Ramesh Babu berjaya membeli kereta pertamanya iaitu sejenis van model Maruti Omni. Van tersebut dibeli untuk kegunaan peribadi beliau untuk ke tempat kerja dan sekitarnya. Van itu juga menjadi kegunaan orang yang berada di sekitar Bangalore apabila ia bertukar menjadi sebuah kereta sewa.

Sambil menggunting rambut pelanggan, sambil itu beliau menyewakan kenderaan tersebut. Rata-rata individu yang menyewa kenderaan tersebut adalah datang daripada pelanggan salonnya sendiri.

Menyedari tentang permintaan kereta sewa memberi keuntungan, Ramesh Babu mendapat idea untuk menjalankan perniagaan berasaskan kereta sewa. Pada saat itu bermulalah detik Ramesh Babu yang akan berubah dari peniaga biasa menjadi seorang ahli perniagaan yang bergelar jutawan.

Pada tahun 1993, beliau mula membuka syarikat perniagaan kereta sewa iaitu Ramesh Tours & Travels.Beliau secara perlahan berusaha untuk memperbesarkan perniagaan tersebut tersebut dengan bantuan ahli keluarganya.

Pada tahun 2000, Ramesh Babu menerima tawaran dari wakal pemasaran Mercedes India untuk membeli sebuah model kereta E-Class Luxury.

Ramesh menerima tawaran daripada wakil syarikat Mercedes tersebut ketika beliau melihat peluang untuk perkembangan perniagaan miliknya. Ramesh Babu menggunakan duit simpanan dan membuat pinjaman dari bank untuk memiliki kereta mewah tersebut.

Walaupun kadar bunga agak tinggi, beliau rasa ia adalah satu pelaburan yang baik kerana tiada persaingan pada waktu itu. Kereta mewah pertamanya dibeli pada harga 38 Lakh. Perniagaan beliau berjalan lancar padan tahun mendatang dan beliau telah menambah model Mercedes untuk perniagaannya.

Pada hari ini, syarikat Ramesh Tours & Travels menawarkan lebih 400 jenis kereta sewa termasuklah van dan bas mini yang diimport seperti model Rolls Royce Silver Ghost, Mercedes, BMW, Jaguar dan Toyota Vellfire.

Syarikat tersebut juga telah mengembangkan perniagaan ke dua buah wilayah besar iaitu di Chennai dan Delhi. Ramesh Babu juga merancang untuk menambah lagi cawangan beliau di Hyderabad dan Vijaywada. Beliau menjadi seorang jutawan multi disebabkan hasil usahanya yang keras dan tidak pernah untuk berputus asa.

Harga bagi sesiapa yang menyewa kenderaan model Rolls Royce Silver Ghost adalah sebanyak 75,000 Rupee bersamaan dengan RM4,500 sehari.

Walaupun beliau bergelar seorang jutawan, namun Ramesh Babu masih bergiat aktif dalam perniagaan salon beliau. Beliau akan berada di salon pada sebelah pagi hari bekerja dan hari minggu. Sebagai seorang tukang gunting yang profesional dan keadaan salonnya yang eksklusif, beliau menawarkan perkhidmatannya sebanyak 150 Rupee.


5 Bangunan Dengan Rekabentuk Paling Pelik Di Dunia

Menjadi seorang pereka bentuk bangunan atau arkitek bukanlah sesuatu yang mudah. Pelbagai perlu diambil kira dalam menghasilkan sesuatu reka bentuk, ditambah pula dengan ciri-ciri yang dikehendaki oleh klien-klien yang cerewet.

Seni bina moden telah membawa kepada pembinaan banyak bangunan yang menakjubkan di dunia. Dengan bentuk yang unik, reka bentuk yang futuristik, bahan-bahan yang baru dan gaya terkini memberikan nafas baru kepada industri pembinaan.

Disebalik bangunan-bangunan baru, terdapat banyak bangunan-bangunan lama yang mempunyai reka bentuk yang sangat aneh dan sukar untuk dihadam, dan iluminasi.com ingin kongsikan dengan pembaca antara 5 bangunan dengan reka bentuk yang paling aneh dan pelik di dunia.

Bangunan yang direka oleh arkitek dari Catalan, Antoni Gaudi di antara tahun 1906 hingga 1912 ini juga dikenali sebagai Casa Mila. Beliau juga merupakan orang yang bertanggungjawab ke atas pembinaan gereja La Sagrada Familia yang masih dalam pembinaan setelah hampir 136 tahun dibina.

La Pedrera terletak di daerah Eiample di Barcelona, Catalonia, Sepanyol. Kisah rumah agam ini agam menarik dimana ia dibina oleh Antoni untuk sepasang suami isteri. Ia merupakan bangunan yang luar biasa tetapi bergaya dan dianggap sebagai sangat tidak konvensional, kerana tidak ada satu pun garis lurus pada bangunan ini.

Malah, ia merupakan kediaman peribadi yang terakhir yang direka bentuk oleh Antoni. Ia menjadi kontroversi ketika itu kerana bentuk tebal daripada batu fasad dan hiasan besi tempaa pada balkoni dan tingkap, yang sebahagian besarnya direka oleh Josep Maria Jujol yang juga menghasilkan beberapa siling plaster bangunan ini.

Casa Mila diiktiraf sebagai tapak Warisan Dunia oleh UNESCO. Para pengunjung dibenarkan untuk naik ke tingkat paling atas, loteng dan bumbung untuk melihat karya agung ini dengan leih dekat.

Muzium Seni Kontemporari Niterói terletak di bandar Niterói, Rio de Janeiro, Brazil. Ia merupakan antara salah satu mercu tanda dan bangunan yang paling penting di bandar ini. Sangat aneh ia kelihatan seperti berasal dari dunia lain atau dari luar angkasa.

Dibina pada tahun 1996 oleh Oscar Niemey, ia dibina dengan bantuan Bruno Contarini. Bangunan setinggi 16 meter ini mempunyai diameter 50 meter pada bahagian cupola (kubah bulat) nya.

Ia menjadi satu tarikan kepada sama ada orang biasa mahupun bagi para arkitek dan jurutera.

The Dancing House atau "Fred dan Halinger" adalah nama panggilan yang diberikan kepada bangunan Nationale-Nederlanden di Prague, Republik Czech ini.

Ia merupakan satu kaya seni bina yang tersangat mengagumkan dan mempunya pesona romantis tersendiri.

Terdapat sesuatu yang sangat banis dalam cara bangunan ini memeluk antara satu sama lain untuk menari. Ia direka oleh Vlado Milunic dengan kerjasama Frank Gehry.

Reka bentuk ini menjadi kontroversi pada ketika itu dan dianggap sangat tidak tradisional. Namun dengan peredaran masa, ia menjadi pusat kegiatan budaya.

Bangunan bergaya dan menakjubkan ini menjadi simbol kepada kota ini.

Rumah batu yang terletak di Portugal ini benar-benar menyerupai rumah yang terkenal dalam filem Flinstone.

Juga dikenali sebagai Istana Batu, ia adalah monumen seni bina yang dibina di antara dua batu gergasi dan dihubungkan dengan campuran kongkrit. Rumah ini dilaporkan diilhamkan oleh kartun Flinstone.

Seperti kebanyakan rumah kontemporari, ia mempunyai pintu utama, bumbung dan tingkap manakala batu sfrea yang besar di bahagian bukit memberikan rasa seperti zaman prasejarah.

Reka bentuk rumah yang luar biasa ini menjadi tarikan kepada beribu-ribu pelancong setiap tahun.

Pasti anda berasa sedikit pening apabila melihat gambar ini kan? Sebuah pusat membeli-belah di pusat bandar Sopot, yang dikenali sebagai "Crooked House" kini dianggap sebagai satu kehebatan seni bina yang sangat dahsyat.

Krzywy Domek yang bermaksud rumah bengkok adalah bangunan yang berbentuk tidak tetap terletak di Sopot, Poland.

Crooked House dibina pada tahun 2004 dan berkeluasan kira-kira 4,000 meter persegi. Ia merupakan sebahagian daripada pusat membeli-belah Rezydent.

Bangunan aneh ini direka oleh Szotynscy & Zaleski yang diilhamkan oleh ilustrasi dongeng dan lukisan Jan Marcin Szancer dan Per Dahlberg.

Ia telah direka untuk mengekalkan seni bina bangunan-bangunan di sekelilingnya dan pada masa yang sama kelihatan seperti sebahagian daripadanya serta membuatkan ia seperti melebur.

Bangunan ini menjadi lokasi pelancongan popular yang terdapat beberapa buah restoran, bar dan kedai. Ia diiktiraf sebagai bangunan yang paling banyak diambil gambar di Poland kerana rupa bentuk yang unik dan aneh.


8 Tabiat Harian Yang Merosakkan Jantung Selain Daripada Merokok

Di ketika anda berasakan diri anda adalah sihat, anda mungkin terlupa tentang jantung anda dan terfikir, "Saya okay, sebab saya tak merokok,". Tapi anda mungkin tak tahu, selain daripada merokok, banyak lagi tabiat harian yang boleh menjejaskan kesihatan jantung anda.

Menjaga kesihatan jantung adalah satu tugas penting. Penyakit kardiovaskular adalah penyebab utama kematian yang menyumbang kepada lebih daripada 17.3 juta kematian setiap tahun.

Dan tak terkejut jika 20% daripadanya disumbangkan oleh tabiat merokok, namun banyak lagi tabiat harian atau pilihan tak tepat dalam hidup anda seharian yang merosakkan jantung anda. iluminasi.com ingin kongsikan 8 tabiat harian yang menjejaskan kesihatan jantung anda tanpa anda sedari.

Kajian menunjukkan orang yang tidur kurang daripada 6 jam mempunyai peningkatan sebanyak 79% terhadap penyakit jantung berbanding mereka yang tidur 8 jam dan ke atas. Selain itu, mereka mendapati bahawa kerana kebanyakan orang mengalami penurunan tekanan darah pada waktu malam, jadi mereka yang kurang tidur akan mengalami penurunan tekanan darah yang tidak stabil, mengakibatkan berlakunya tekanan darah tinggi.

Faktor lain yang perlu diberi perhatian adalah kualiti tidur. Jumlah jam dan kualiti adalah sama penting, bagi mengelakkan berlakunya gangguan tidur atau sleep apnea.

Tekanan mampu memberikan kesan buruk kepada jantung dengan menyebabkan keletihan adrenal yang merosakkan arteri anda dan membuatkan anda berisiko untuk menghidap penyakit jantung. Apabila anda tertekan, badan anda merembeskan hormon seperti adrenalin dan kortisol.

Kedua-dua hormon ini bekerjasama dalam menyempitkan arteri anda dan meningkatkan kadar denyutan jantung, satu kombinasi hebat terhadap kesihatan jantung. Gabungan tekanan, marah dan kemurungan juga mampu memberi kesan negatif kepada sistem kardiovaskular.

Jangan risau, dengan ketawa, anda boleh merelakskan badan dan mengembangkan saluran darah, yang membuatkan jantung anda lebih sihat.

Dan jika tekanan hidup di bandar yang besar dan sibuk tak cukup untuk menyebabkan serangan jantung, kajian mendapati bahawa pencemaran alam sekitar memberikan kesan yang buruk kepada arteri.

Penemuan tersebut menyimpulkan bahawa orang yang lebih lama terdedah kepada udara yang tercemar, semakin tebal arteri karotid mereka memudahkan serangan jantung berlaku.

Pembuluh darah yang fleksibel membantu mengekalkan tekanan darah sederhana. Kajian terbaru mendapati bahawa orang-orang lemah dalam ujian regangan tulang belakang mempunyai tekanan darah sistolik yang lebih tinggi.

Dari sini, adalah disimpulkan bahawa tahak fleksibel tulang belakang mempunyai hubungan dengan tahap fleksibel arteri dalam badan kita.

Logam-logam berat seperti merkuri dan plumbum mampu merosakkan jantung anda dengan meningkatkan tekanan darah dan kolestrol. Masalahnya adalah anda mungkin terdedah kepada toksin ini tanpa sedar, seperti menggunakan produk kecantikan mengandungi merkuri dan sebagainya.

Menurut kajian, cara yang paling mudah untuk membuang toksin-toksin ini adalah dengan berpeluh. Jadi dengan bersenam, jantung anda bukan sahaja bergerak tetapi peluh anda mengeluarkan toksin berbahaya kepada jantung.

Kajian menunjukkan lelaki dan wanita yang minum minuman berkarbonan dua tin atau lebih setiap hari mempunyai risiko 23% lebih tinggi untuk mengalami kegagalan jantung berbanding mereka yang minum kopi, teh, jus buah-buahan atau air masak.

Dalam contoh ini, sedikit perubahan yang andalalukan dalam minuman mampu memberikan perbezaan yang besar kepada jantung anda.

Mereka yang duduk secara terlalu lama atau berlebihan adalah hampir sama dengan merokok, bagi kesihatan jantung. Duduk selama satu jam dalam sehari memberikan kesan negatif kepada tahap gula dan lemak dalam darah, yang dikaitkan dengan peningkatan 14% kepada penembusan arteri koronari.

Ini secara tak langsung menjadi pemangkin kepada berlakunya serangan jantung.

Individu yang makan lebih daripada 5 hidangan buah-buahan dan sayur-sayuran setiap hari mempunyai risiko serangan jantun dan strok sebanyak 20% lebih rendah berbanding mereka yang tidak.

Makanan hebat ini mengandungi serat, air, vitamin, mineral dan antioksida yang mengekalkan kelancaran sistem kardiovaskular anda. Doktor mengesyorkan separuh bagi setiap hidangan terdiri daripada buahan dan sayuran.


Sejarah Dan Asal-Usul Acara Sukan Marathon (Larian Jarak Jauh)

Masyarakat Malaysia nampak semakin ramai yang semakin menyedari kepentingan menjalankan aktiviti senaman. Selepas bergelar penduduk negara paling gemuk di Asia, usaha membudayakan senaman melalui pelbagai acara larian, senaman beramai-ramai malahan promosi gaya hidup sihat semakin kerap dilakukan.

Salah satu acara paling popular melibatkan aktiviti sukan di negara kita, adalah aktiviti maraton.

Setiap bulan boleh dikatakan ada saja larian maraton dianjurkan di seluruh negara yang mendapat sambutan ribuan orang pelari. Ada yang berlari untuk menang, ada yang berlari untuk semata-mata habis dan ada juga orang berlari kerana rasa seronok berlari beramai-ramai. Walau apa pun tujuan anda menyertai acara maraton, apa kata hari ini kita belajar sikit sejarah berkenaan sukan maraton. Jom!

Sejarah maraton sebenarnya bermula daripada sejarah Greek yang melibatkan sebuah peperangan besar.

Peperangan yang dinamakan Battle of Marathon (Peperangan Marathon) adalah perang melibatkan kemasukan tentera Persia yang diketuai Raja Darius menceroboh Greece buat pertama kali. Pada ketika itu, Sparta dan Athens adalah dua buah bandar terbesar Greece, dengan tentera Persia pada ketika itu cuba menakluki Athens melalui pendaratan di sebuah pekan kecil bernama Marathon.

Askar Athens yang jumlahnya lebih kecil berbanding tentera Persia cuba memohon bantuan askar Sparta namun Sparta tidak dapat menghulurkan bantuan ketika itu. Ini membuatkan tentera Athens terpaksa mempertahankan Marathon sendiri, dengan bantuan askar dari Platea yang juga kecil jumlahnya, sambil menunggu kehadiran tentera dari Sparta.

Walaupun berdepan jumlah yang lebih besar, tentera Athens menggunakan pengetahuan dan kelebihan bertarung di tanah sendiri, menggunakan kawasan paya untuk memecahkan kelompok askar Persia bagi memudahkan pertempuran. Walaupun mempunyai jumlah yang lebih kecil, tentera Athens akhirnya berjaya mengusir tentera Persia supaya berundur, sehingga majoriti musuh mereka hanya mampu berlari berpatah balik ke kapal ekoran kegagalan menguasai kawasan strategik di Marathon.

Dalam pertempuran Marathon inilah tentera Greece secara amnya menyedari mereka mampu mengusir keluar ancaman Persia secara sendirian, tanpa bantuan angkatan perang Sparta yang kerap membantu mereka sebelum ini.

Sebelum Peperangan Marathon bermula, Pheidippides, seorang pelari penghantar mesej paling hebat di Athens diberikan tanggungjawab untuk berlari ke Sparta bagi memohon bantuan daripada pihak Sparta. Selepas berlari ke Sparta tanpa henti, sSetibanya dia di sana, Pheidippides mendapati Sparta sedang meraikan upacara sambutan Carneia yang menjadi salah satu perayaan terbesar di Sparta.

Upacara meraikan Tuhan mereka yang bergelar Carnus itu diadakan secara besar-besaran setiap tahun di situ. Ekoran pantang larang pada sambutan Carneia ini memerlukan orang Sparta mengekalkan keamanan sehinggalah tiba bulan mengambang penuh - ini menyebabkan tentera Sparta tidak dapat membantu Athens menentang pencerobohan Persia.

Berita itu memaksa Pheidippides berlari semula ke Marathon bagi menyampaikan perkhabaran sedih itu. Sekiranya diukur jarak pergi dan balik daripada Marathon ke Sparta, jaraknya adalah sekitar lebih 240 kilometer. Pheidippides berlari selama satu hari setengah untuk pergi ke Sparta dan pulang membawa berita buruk. Tentera Athens menerima berita dari Pheidippides, menyedari mereka perlu terus bertahan menentang Persia dengan jumlah yang kecil tanpa askar Sparta.

Kemenangan menakjubkan orang Athens yang dicapai tanpa memerlukan bantuan tentera Athens memerlukan Pheidippides berlari sekali lagi dari Marathon ke Athens, untuk menyampaikan berita gembira kemenangan mereka pada pemimpin Athens di sana.

Rasa gembira berikutan kemenangan menyebabkan Pheidippides berlari tanpa henti sejauh 42 kilometer atau 26.6 batu sebelum tiba di Athens. Pemimpin-pemimpin di Athens yang berdebar menantikan sebarang khabar berita daripada Marathon sudah pun berkumpul di dalam dewan mereka.

Pheidippides tiba ke dalam dewan, menjerit yang tentera Athens telah menang di Marathon dan malangnya, selepas itu beliau jatuh lalu meninggal dunia selepas berjaya menyelesaikan tanggungjawabnya.

Legenda menyebut, secara keseluruhan dalam tempoh Peperangan Marathon, Pheidippides telah melakukan larian pergi balik sejauh 240 kilometer dari Marathon ke Sparta dalam tempoh satu setengah hari, sebelum diminta menyampaikan berita gembira yang tentera Athens telah pun berjaya menewaskan tentera Persia dengan jarak larian terakhir beliau 42 kilometer.

Sebagai informasi tambahan, sepuluh tahun berikutnya pada tahun 480BC, anak kepada Darius iaitu Xerxes menggantikan ayahnya lalu memulakan usaha menakluk Greece pada percubaan kali kedua. Sambutan Carneia juga memberikan impak besar pada orang Sparta ketika itu. Pada waktu perayaan itu, tentera Xerxes menyerang Sparta yang menyebabkan hanya sekumpulan kecil tentera Sparta dapat bertempur dengan tentera Persia yang jauh lebih besar bilangannya.

Peperangan untuk mempertahankan sempadan Sparta yang diketuai oleh Raja Leonidas menentang askar Persia pimpinan Xerxes dengan hanya 300 orang pengikutnya merupakan salah sebuah legenda paling popular melibatkan sejarah Greece, tetapi itu kisah yang perlu disimpan untuk waktu lain.

Bagi memulakan temasya Olimpik moden buat kali pertama, penganjur berhasrat mahu mewujudkan acara yang sinonim dengan sejarah Greece sebagai tuan rumah pertama sukan Olimpik pada tahun 1896.

Mengambil legenda Pheidippides melakukan larian daripada Marathon ke Athens, penganjurkan mencipta acara larian dari pekan Marathon ke Stadium Panathenaic yang terletak di Athens sebagai penghormatan pada Pheidippides, penghantar mesej terpantas dalam sejarah Greece. Jarak larian yang ditetapkan juga hampir sama dengan jarak larian Marathon ke Athens yang dilakukan Pheidippides iaitu 40 kilometer.

Pemenang pertama acara larian dari Marathon itu adalah Spiridon Louis, seorang pengangkut air dari Greece yang mencatatkan masa 2 jam 58 minit dan 50 saat, menewaskan 16 pelari lain. Spiridon diangkat menjadi wira negara Greece ekoran kemenangan beliau itu dan dari situlah acara larian 'marathon' mula menjadi popular.

Memang diakui sukar untuk menerima seorang lelaki mampu berlari sejauh 250 kilometer dalam tempoh satu setengah hari.

Untuk membuktikan ketulenan kisah tersebut, pada tahun 1982, pihak tentera British telah memilih 3 orang pelari bernama John Foden, John Scholtens dan John McCarthy untuk menguji benarkah Pheidippides mampu berlari pada jarak 250km dalam tempoh satu setengah hari.

Ujian tersebut mendapati larian Pheidippides benar-benar mampu dilakukan, dengan kesemua pelari mencatatkan masa 39 jam dan ke bawah untuk menghabiskan jarak 250 kilometer yang ditetapkan.

Bermula daripada ujian itu, satu acara tahunan yang dinamakan Sparthathlon dianjurkan dengan jarak larian 246 kilometer dari Athens ke Sparrti (nama sekarang Sparta) dan diletakkan sebagai salah satu acara marathon dalam kategori ultramarathon. Rekod bagi kejohanan itu bagi kategori lelaki adalah 20 jam 25 minit dan bagi kategori perempuan pula 24 jam 48 minit, yang dibuat pada tahun 2017.

Kami pasti sekiranya Pheidippides dibekalkan dengan kasut sukan yang baik, tak mustahil rekod kejohanan itu dapat dipecahkan dengan mudah.


9 Stereotaip Yang Sangat Dibenci Oleh Orang Jepun

Walaupun stereotaip wujud untuk hampir setiap agama, kaum, negara atau budaya, namun Jepun tersangat malang menjadi antara negara yang paling banyak distereotaip di dunia.

Apabila terdengar nama "Jepun" pasti pelbagai perkara datang ke minda anda dan tahukah anda, ia sangat tidak disukai oleh rakyat Jepun. iluminasi.com ingin kongsikan 9 stereotaip yang dibenci oleh orang Jepun.

Adakah orang Melayu makan nasi lemak dan roti canai hari-hari? Adakah orang cina makan dimsum hari-hari? Adakah orang India makan tose hari-hari? Tidak. Mungkin ada yang makan sushi hari-hari, namun peratusannya sangatlah sedikit.

Dan ya, memang sushi adalah makanan ruji bagi Jepun, namun ia bukanlah satu-satunya makanan ruji di negara ini. Antara makanan lain adalah tempura, gyoza, okonomiyaki dan yakisoba.

Malah, mungkin anda akan terkejut dengan fakta ini, iaitu sesetengah orang Jepun tak sukakan ikan mentah.

Kawaii adalah satu budaya comel di Jepun. Walaupun Jepun terkenal dengan benda-benda yang comel, namun tak semua gadis-gadis Jepun suka berhias seperti anak patung dan bercakap dalam nada yang kecil dan tinggi.

Bagi mereka yang mengenali negara ini melalui drama TV dan anime sahaja, pasti akan terkejut apabila sampai ke Jepun dan mengetahui penduduknya adalah seperti negara-negara lain.

Biasanya, ini yang berlaku di Jepun di mana orang akan senyap ketika berada dalam kereta api, mereka tak buang sampah merata-rata dan rakan-rakan akan tunduk hormat ketika bertemu dan berpisah.

Namun, mereka juga manusia seperti rakyat negara lain dan sebahagian daripada mereka ada yang sopan dan tidak sopan dalam pertemuan kasual. Amat mustahil untuk wujudnya keseluruhan populasi sesebuah negara yang sangat sopan pada setiap masa.

Ini seperti mengganggap semua rakyat Malaysia meminati sukan badminton. Hanya disebabkan kita mempunyai juara dunia seperti Dato Lee Chong Wei, tak semestinya semua rakyat Malaysia meminati sukan ini.

Walaupun Jepun sering dikaitkan dengan perkara-perkara ini, namun tak semua di antara mereka sukakannya.

Ini adalah satu persepsi yang sangat jauh menyimpang. Malah, kebanyakan orang Jepun terutamanya golongan belia berkongsi rasa ingin tahu dan penghargaan terhadap dunia Barat.

Dan jika anda menghormati adat dan budaya mereka, mereka juga akan melakukan perkara yang sama. Malah, ramai orang Jepun yang kini boleh bercakap dan fasih dalam berbahasa Inggeris, membuktikan stereotaip ini tidak benar.

Disebabkan beberapa berita sensasi mengenai negara ini, Jepun telah mendapat reputasi sebagai pusat kepada perkara pelik di dunia. Namun, ia tak semestinya betul. Kebanyakan fesyen dan hobi yang pelik yang anda baca online hanya dihargai dalam kalangan yang sangat kecil di Jepun, dan tidak mewakili keseluruhan penduduk Jepun.

Disebabkan persepsi terhadap pekerja di Jepun yang bekerja lebih masa, kita berasakan mereka adalah tersangat rajin. Dan dengan ini, kita beranggapan bahawa semua pelajar mereka juga adalah rajin. Namun, jika anda belajar di Jepun, atau lebih baik, mengajar di Jepun, pasti pandangan anda terhadap perkara ini akan berubah.

Ini mungkin benar ketika tahun 70 dan 80an, namun jangan biarkan lampu-lampu terang di Shibuya Crossing memperbodohkan anda. Ketika ini Jepun jauh ketinggalan berbanding jiran-jirannya iaitu China dan Korea Selatan.

Diplomat dan pekerja asing di Japan tidak percaya apabila mengetahui pejabat-pejabat di Jepun masih menggunakan mesin faks.

Besbol adalah antara sukan paling popular di Jepun, termasuklah bola sepak, tenis, renang, bola keranjang, acara balapan dan banyak lagi. Hanya disebabkan ia berasal dari Jepun, tak ada sebab untuk anda membuat andaian bahawa orang Jepun hanya hebat dalam gusti sumo dan karate sahaja.